**Par tirgus uzraudzību 2020. gadā**

Saturs

[1. Vispārīgā tirgus uzraudzības organizācija un infrastruktūra 4](#_Toc8821855)

[1.1. Valsts tirgus uzraudzības iestāžu identifikācija un pienākumi 4](#_Toc8821856)

[1.2. Koordinācijas un sadarbības mehānismi starp valstu tirgus uzraudzības iestādēm 4](#_Toc8821857)

[1.3. Sadarbība starp valsts tirgus uzraudzības iestādēm un muitu 5](#_Toc8821858)

[1.4. Ātrās ziņošanas sistēma *RAPEX* 6](#_Toc8821859)

[1.5. *ICSMS* informācijas sistēma 7](#_Toc8821860)

[1.6. Tirgus uzraudzības pasākumu apraksts un attiecīgās procedūras 7](#_Toc8821861)

[1.7. Vispārīga sadarbība ar citām dalībvalstīm un trešām valstīm 8](#_Toc8821862)

[1.8. Tirgus uzraudzības darbību novērtēšana un ziņošana 9](#_Toc8821863)

[1.9. Horizontāli pasākumi, kas plānoti attiecīgajam periodam 10](#_Toc8821864)

[2. Tirgus uzraudzība konkrētās nozarēs 11](#_Toc8821865)

[2.1. Medicīnas ierīces. 11](#_Toc8821866)

[2.1.1. Atbildīgās iestādes nosaukums un kontaktinformācija 11](#_Toc8821867)

[2.1.2. Tirgus uzraudzības procedūras un stratēģija 11](#_Toc8821868)

[2.1.3. Ziņojums par darbībām, kas veiktas saskaņā ar iepriekšējo plānošanas periodu 12](#_Toc8821869)

[2.2. Kosmētikas līdzekļi 12](#_Toc8821870)

[2.2.1. Atbildīgās iestādes nosaukums un kontaktinformācija 12](#_Toc8821871)

[2.2.2. Tirgus uzraudzības procedūras un stratēģija 13](#_Toc8821872)

[2.2.3. Ziņojums par darbībām, kas veiktas saskaņā ar iepriekšējo plānošanas periodu 13](#_Toc8821873)

[2.3. Nozares, kas ir noteiktas pielikuma 3.punktā – Rotaļlietas, kā arī pielikuma 4., 5., 6., 7., 8., 9., 10., 11., 12., 13., 16., 17., 18., 19., 20., 21., 22., 23., 24., 25., 26., 27., 28., 30., 31., 32., 33. punktā 13](#_Toc8821874)

[*2.3.1.* *Atbildīgās iestādes nosaukums un kontaktinformācija* 13](#_Toc8821875)

[2.3.2. Tirgus uzraudzības procedūras un stratēģija 16](#_Toc8821876)

[2.3.3. Ziņojums par darbībām, kas veiktas saskaņā ar iepriekšējo plānošanas periodu 17](#_Toc8821877)

[2.14. Pirotehnika 18](#_Toc8821878)

[2.15. Civilām vajadzībām paredzētas sprāgstvielas. 19](#_Toc8821879)

[2.15.1. Atbildīgās iestādes nosaukums un kontaktinformācija 19](#_Toc8821880)

[2.15.2. Tirgus uzraudzības procedūras un stratēģija 19](#_Toc8821881)

[2.15.3. Ziņojums par darbībām, kas veiktas saskaņā ar iepriekšējo plānošanas periodu 20](#_Toc8821882)

[2.22. / A: Ķīmiskās vielas saskaņā ar *REACH* un Klasificēšanas un marķēšanas regulām (skat. arī 2.3. punktā minēto par PTAC attiecībā uz šo nozari) 21](#_Toc8821883)

[2.22.1. Atbildīgās iestādes nosaukums un kontaktinformācija 21](#_Toc8821884)

[2.22.2. Tirgus uzraudzības procedūras un stratēģija 21](#_Toc8821885)

[2.22.3. Ziņojums par darbībām, kas veiktas saskaņā ar iepriekšējo plānošanas periodu 21](#_Toc8821886)

[2.22. / B: Citas ķīmiskas vielas (mazgāšanas līdzekļi, krāsas, noturīgi organiskie piesārņotāji, fluorētās siltumnīcefekta gāzes, ozona slāni noārdošas vielas utt.) (skat. arī 2.3. punktā minēto par PTAC attiecībā uz šo nozari) 22](#_Toc8821887)

[2.22.1. Atbildīgās iestādes nosaukums un kontaktinformācija 22](#_Toc8821888)

[2.22.2. Tirgus uzraudzības procedūras un stratēģija 22](#_Toc8821889)

[2.22.3. Ziņojums par darbībām, kas veiktas saskaņā ar iepriekšējo plānošanas periodu 22](#_Toc8821890)

[2.22. / A un B: Ķīmiskās vielas saskaņā ar *REACH* un Klasificēšanas un marķēšanas regulām, kā arī citas ķīmiskas vielas (krāsas, noturīgi organiskie piesārņotāji, fluorētās siltumnīcefekta gāzes, ozona slāni noārdošas vielas utt.) 23](#_Toc8821891)

[2.26. Kuģu aprīkojums (skat. arī 2.3. punktā minēto par PTAC attiecībā uz šo nozari) 24](#_Toc8821892)

[2.27. Mehāniskie transportlīdzekļi un traktori (skat. arī 2.3. punktā minēto par PTAC attiecībā uz šo nozari) 25](#_Toc8821893)

[2.27.1. Atbildīgās iestādes nosaukums un kontaktinformācija 25](#_Toc8821894)

[2.27.2. Tirgus uzraudzības procedūras un stratēģija 25](#_Toc8821895)

[2.27.3. Ziņojums par darbībām, kas veiktas saskaņā ar iepriekšējo plānošanas periodu 25](#_Toc8821896)

[2.29. Mēslošanas līdzekļi 26](#_Toc8821897)

[2.29.1. Atbildīgās iestādes nosaukums un kontaktinformācija 26](#_Toc8821898)

[2.29.2. Tirgus uzraudzības procedūras un stratēģija 26](#_Toc8821899)

[2.29.3. Ziņojums par darbībām, kas veiktas saskaņā ar iepriekšējo plānošanas periodu 27](#_Toc8821900)

[2.31. Biocīdi (skat. arī 2.3. punktā minēto par PTAC attiecībā uz šo nozari) 29](#_Toc8821902)

[2.31.1. Atbildīgās iestādes nosaukums un kontaktinformācija 29](#_Toc8821903)

[2.31.2. Tirgus uzraudzības procedūras un stratēģija 29](#_Toc8821904)

[2.31.3. Ziņojums par darbībām, kas veiktas saskaņā ar iepriekšējo plānošanas periodu 30](#_Toc8821905)

[2.34. Tabakas izstrādājumi, elektroniskās smēķēšanas ierīces un to uzpildes šķidrumi 30](#_Toc8821908)

[2.34.1. Atbildīgās iestādes nosaukums un kontaktinformācija 30](#_Toc8821909)

[2.34.2. Tirgus uzraudzības procedūras un stratēģija 30](#_Toc8821910)

[2.34.3. Ziņojums par darbībām, kas veiktas saskaņā ar iepriekšējo plānošanas periodu 31](#_Toc8821911)

[2.35. Dārgmetālu un dārgakmeņu izstrādājumi 31](#_Toc8821912)

[2.35.1. Atbildīgās iestādes nosaukums un kontaktinformācija 31](#_Toc8821913)

[2.35.2. Tirgus uzraudzības procedūras un stratēģija 31](#_Toc8821914)

[2.35.3. Ziņojums par darbībām, kas veiktas saskaņā ar iepriekšējo plānošanas periodu 32](#_Toc8821915)

[2.36. Degviela 32](#_Toc8821916)

# Vispārīgā tirgus uzraudzības organizācija un infrastruktūra

## Valsts tirgus uzraudzības iestāžu identifikācija un pienākumi

Latvijā ar tirgus uzraudzību nodarbojas deviņas dažādas iestādes, kas atrodas piecu dažādu ministriju padotībā. Noteiktas funkcijas tirgus uzraudzībā nodrošina arī muitas dienesti, kas kontrolē preču plūsmu uz Eiropas Savienības ārējās robežas.

**Tirgus uzraudzības funkcijas Latvijā veic šādas iestādes:**

* [Patērētāju tiesību aizsardzības centrs (PTAC)](http://www.ptac.gov.lv/);
* [Veselības inspekcija (VI)](http://www.vi.gov.lv/);
* [Latvijas proves birojs (LPB)](http://www.prove.lv/);
* Valsts ieņēmumu dienests (VID);
* [Valsts vides dienests (VVD)](http://www.vvd.gov.lv/);
* [Valsts tehniskās uzraudzības aģentūra (VTUA)](http://www.vtua.gov.lv/);
* [Valsts augu aizsardzības dienests (VAAD)](http://www.vaad.gov.lv/);
* [Valsts policija](http://www.vp.gov.lv/) (VP)
* Būvniecības valsts kontroles birojs (BVKB).

Sīkāk par katras iestādes kompetenci, kontaktinformāciju, veiktajām darbībām konkrētajā nozarē u.c. ir norādīts 2.iedaļas apakšpunktos.

## Koordinācijas un sadarbības mehānismi starp valstu tirgus uzraudzības iestādēm

Lai koordinētu darbu starp tirgus uzraudzības iestādēm, 2000. gadā tika izveidota Tirgus uzraudzības padome. Tirgus uzraudzības padome atbilstoši tās [nolikumam](http://www.likumi.lv/doc.php?id=96375) ir konsultatīva institūcija, kuras mērķis ir nodrošināt informācijas un viedokļu apmaiņu starp tirgus uzraudzības iestādēm. Tirgus uzraudzības padomes galvenais uzdevums ir veicināt vienotu pieeju tirgus uzraudzībai, tirgus uzraudzības iestāžu sadarbību sakarā ar nedrošām precēm un pakalpojumiem, kā arī kompetences sadali starp dažādām tirgus uzraudzības iestādēm, lai nodrošinātu visu preču uzraudzību un novērstu funkciju dublēšanos. Padome tiekas divas reizes gadā, un tai uzticētā funkcija - informācijas apmaiņa starp tirgus uzraudzības iestādēm - ir ļoti nozīmīga vienotas pieejas veidošanai tirgus uzraudzībā, lai veidotu efektīvu un ES prasībām atbilstošu tirgus uzraudzības sistēmu. Tirgus uzraudzības padome lēmumus pieņem, atklāti balsojot, ar klātesošo padomes locekļu vienkāršu balsu vairākumu. Ja balsu skaits sadalās vienādi, izšķirošā balss ir padomes priekšsēdētājam, kas ir Ekonomikas ministrijas pārstāvis.

Ekonomikas ministrija, būdama tirgus uzraudzību koordinējošā institūcija Latvijā, kā vienu no uzņēmējdarbības vides pilnveidošanas pasākumu plāna prioritātēm ir izvirzījusi tirgus uzraudzības iestāžu darbības pārkārtošanu ar mērķi panākt, lai par minēto iestāžu galveno pienākumu kļūtu nevis komersantu sodīšana, bet prasību godprātīga izpilde, pamatojoties uz iestāžu informatīvo un konsultatīvo atbalstu, kā arī labas prakses piemērošanu. Šādā nolūkā Ekonomikas ministrija tika aizsākusi iniciatīvu “Konsultē vispirms” ar mērķi uzlabot sadarbību uzņēmēju un uzraudzības iestāžu starpā, veicinot tiesību aktos noteikto prasību izpildi. Lai to nostiprinātu, 2017. gada 15. jūnijā valdības, valsts pārvaldes uzraudzības iestāžu un uzņēmējus pārstāvošo organizāciju starpā tika parakstīts sadarbības memorands par “Konsultē vispirms” principa iedzīvināšanu.

Saskaņā ar [Tirgus uzraudzības padomes nolikumu](http://www.likumi.lv/doc.php?id=96375) Tirgus uzraudzības padome iesniedz apkopošanai Ekonomikas ministrijā tirgus uzraudzības programmas un to pārskatus atbilstoši Regulas 765/2008 18. panta prasībām, kas minētās tirgus uzraudzības programmas un to pārskatus iesniedz Eiropas Komisijai un pārējām dalībvalstīm.

Papildus dalībai Tirgus uzraudzības padomē, ķīmisko maisījumu un biocīdu uzraudzībā iesaistītās tirgus uzraudzības iestādes piedalās arī Vides aizsardzības un reģionālās attīstības ministrijas darba grupā “Par ķīmisko vielu, maisījumu un biocīdu regulējuma jomas starpinstitucionālo sadarbību”, kas nepieciešama sekmīgai šīs jomas prasību uzraudzībai un kontrolei.

Veselības inspekcija nodrošina Eiropas Ķimikāliju aģentūras (turpmāk – ECHA) Ieviešanas informācijas apmaiņas forumā Latvijas deleģēto pārstāvi, kas saņemto jomas uzraudzībai svarīgo informāciju nodod citām iestādēm starpinstitucionālās sadarbības darba grupā.

Veselības inspekcija sadarbojas ar Patērētāju tiesību aizsardzības centru ECHA Ieviešanas informācijas apmaiņas foruma organizētajos uzraudzības projektos *“REACH-EN-FORCE”.*

## Sadarbība starp valsts tirgus uzraudzības iestādēm un muitu

Patērētāju tiesību aizsardzības centra (turpmāk – PTAC) sadarbība ar Valsts ieņēmumu dienesta Muitas pārvaldi notiek uz starpresoru vienošanās pamata. Sadarbība notiek saskaņā ar principiem, kas noteikti Regulā 765/2008.

Katru gadu PTAC sagatavo informāciju Valsts ieņēmumu dienesta Muitas pārvaldei (turpmāk – Muitas pārvalde) par konkrētā gada izvirzītajām prioritātēm, t.sk. norādot konkrētas preču grupas, kravas apjomus un citus specifiskus kritērijus, pēc kuriem notiek importēto preču kontrole. Papildus tiek sagatavotas arī pārbaudes lapas Muitas pārvaldes darbiniekiem par piemērojamajām prasībām (piemērojamie standarti, preču marķējums), pēc kurām Muitas pārvaldes inspektori veic dokumentāro pārbaudi ienākošajām precēm. Neatbilstību gadījumā (neizpildās kāds no pārbaudes lapā definētajiem kritērijiem) PTAC saņem Muitas pārvaldes pieprasījumu sniegt atzinumu par preču atbilstību normatīvo aktu prasībām.

Nepieciešamības gadījumā VID Muitas pārvaldes darbiniekiem tiek organizētas apmācības, skaidrojot precēm piemērojamās prasības u.c. saistošo informāciju par konkrētām preču grupām. Muitas pārvalde reizi mēnesī sagatavo informāciju par Latvijā importētajām precēm un to iesniedz PTAC.

PTAC sadarbība ar citām valsts tirgus uzraudzības iestādēm, īstenojot normatīvajos aktos noteiktās funkcijas, notiek uz noslēgto līgumu pamata (piemēram, Valsts tehniskās uzraudzības aģentūra), noteikto kopprojektu (piemēram, ECHA Forum projekts) vai plānoto uzraudzības aktivitāšu (Latvijas Jūras administrācija, VAS Elektroniskie sakari) ietvaros, kā arī reaktīvā veidā reaģējot uz citu iestāžu sniegto informāciju.

Veselības inspekcijai, pamatojoties uz noslēgto starpresoru vienošanos ar Valsts ieņēmumu dienestu, ir piekļuve Valsts ieņēmumu dienesta datubāzes „Datu noliktavu sistēma” datiem par ķīmisko vielu un maisījumu, kosmētikas līdzekļu, tabakas izstrādājumu, elektronisko cigarešu un to uzpildes šķidrumu, kā arī medicīnas ierīču importu Latvijas teritorijā. Līdz ar to ir atvieglota informācijas saņemšana par uzraudzībā esošo preču grupu importētājiem un sekmēta tirgus uzraudzības efektivitāte, to veicot pie komersantiem ar augstāku atbildības līmeni preču izplatīšanas ķēdē.

Veselības inspekcijai ir pastāvīga sadarbība ar Valsts ieņēmumu dienesta Muitas pārvaldi medicīnas ierīču tirgus uzraudzības jomā. Inspekcijas amatpersonas izvērtē kravā esošās medicīnas ierīces dokumentācijas atbilstību. Saņemtā dokumentācija tiek salīdzināta ar Eiropas Savienības datubāzes EUDAMED pieejamo informāciju, un, ja tiek konstatēti trūkumi dokumentācijā, lai pārliecinātos par medicīnas ierīces atbilstību Eiropas Savienības normatīvajiem aktiem, Muitas pārvaldei tiek pieprasīta kravas fiziskā kontrole, pēc kuras tiek sniegts atzinums par medicīnas ierīces atbilstību.

Valsts ieņēmumu dienests ir noslēdzis starpresoru vienošanos ar Patērētāju tiesību aizsardzības centru, Veselības inspekciju un Valsts Tehniskās uzraudzības aģentūru par Valsts ieņēmumu dienesta Elektroniskās muitas datu apstrādes sistēmas lietošanu, tirgus uzraudzības pasākumu realizēšanai nepieciešamās informācijas apmaiņu un sadarbību tirgus uzraudzības pasākumu piemērošanā.

Valsts ieņēmumu dienesta Muitas pārvalde piedalās *Customs 2020* programmas ietvaros rīkotajā Baltijas valstu un Polijas kopējā sadarbības tirgus uzraudzības pasākumu īstenošanā. No 2014. gada Latvijas, Lietuvas, Igaunijas un Polijas muitas iestāžu un tirgus uzraudzības iestāžu pārstāvji tiekas, lai vienveidotu kontroles pasākumus tirgus uzraudzības jomā un novērstu, ka preces, kuras bija aizliegts laist brīvā apgrozībā vienā valstī, tiek laistas brīvā apgrozībā otrā. Reizi gadā sanāksmes laikā tiek panākta vienošanās par kontrolei pakļautām preču grupām, iespējamiem Kombinētās nomenklatūras kodiem un termiņiem.

Valsts augu aizsardzības dienesta (VAAD) sadarbību ar muitu nosaka Mēslošanas līdzekļu aprites likums, saskaņā ar kuru par trešajās valstīs ražotajiem mēslošanas līdzekļiem un substrātiem, kuriem viens no aprites posmiem ir ievešana, VAAD:

* piecu darba dienu laikā sniedz Valsts ieņēmumu dienestam informāciju par uzskaitei pieteiktajiem mēslošanas līdzekļiem ar EK marķējumu, paziņotajiem mēslošanas līdzekļiem un substrātiem, kā arī ražotāja reģistrētajiem mēslošanas līdzekļiem un substrātiem;
* katru mēnesi līdz piektajam datumam - par iepriekšējā mēnesī reģistrētajiem mēslošanas līdzekļiem un substrātiem, par tiem mēslošanas līdzekļiem un substrātiem, kuriem izsniegta atļauja, kā arī par mēslošanas līdzekļiem un substrātiem, kuriem anulēta reģistrācijas apliecība.

VAAD, norādot identificēšanai nepieciešamās ziņas, no Valsts ieņēmumu dienesta var pieprasīt informāciju par mēslošanas līdzekļiem un substrātiem, kuriem piemērota muitas procedūra — laišana brīvā apgrozībā.

## Ātrās ziņošanas sistēma *RAPEX*

PTAC nodrošina informācijas apmaiņu starp tirgus uzraudzības un kontroles iestādēm, pildot Kopienas ātrās ziņošanas sistēmas "*RAPEX*" (turpmāk – RAPEX sistēma) nacionālā kontaktpunkta funkcijas. RAPEX kontaktpunkta galvenie uzdevumi ir nodrošināt pareizu RAPEX sistēmas darbību, organizēt un vadīt valsts RAPEX tīkla darbu saskaņā ar *RAPEX* Vadlīnijās izklāstītajiem noteikumiem, apmācīt citas uzraudzības iestādes, kā arī nodrošināt, ka visi RAPEX uzdevumi, kas izriet no 2001. gada 3. decembra Direktīvas 2001/95/EK par produktu vispārēju drošību, tiek veikti pareizi, un visa informācija tiek iesniegta Komisijai pilnā apmērā un laikā.

PTAC RAPEX sistēmu aktīvi izmanto ikdienas darbā, t.i., reaģējot uz paziņojumiem, kad konstatēts, ka prece ir piegādāta Latvijas komersantiem, vai pārbaudot vai prece nav pieejama Latvijas tirgū. PTAC RAPEX sistēmā ievada informāciju par visiem gadījumiem, kad atzīts, ka prece rada risku patērētājiem, t.sk. gadījumos, kad precei noteiktais riska līmenis klasificēts zemāks par “Nopietns” (Vispārējā preču drošuma direktīvas (*General product safety directive*) 11.panta paziņojums vai paziņojums informācijai).

Veselības inspekcija informācijas ātrās apmaiņas sistēmas RAPEX ietvaros saņem ziņas par bīstamām precēm, kas konstatētas Eiropas Savienības tirgū. Veselības inspekcija veic nepieciešamās darbības, t.i. apstrādā saņemto informāciju, atlasot savas kompetences jomas produktus, kas ir ķīmiskās vielas un maisījumi, kosmētikas līdzekļi, tabakas izstrādājumi, elektroniskās cigaretes un to uzpildes šķidrumi, veic tirgus kontroli un konstatējot produktu, par kuru saņemta informācija RAPEX sistēmā, veic tā tirdzniecības apturēšanu. Veselības inspekcija arī sagatavo un iesniedz informāciju RAPEX sistēmā, lai informētu citas Eiropas Savienības dalībvalstis par Latvijas tirgū, konstatētiem neatbilstošiem produktiem, kas rada risku patērētājam. Katra mēneša pēdējā darba dienā Veselības inspekcijas tīmekļa vietnē tiek publicēta apkopota informācija ar bīstamo preču sarakstu ķīmisko vielu un maisījumu, kosmētikas līdzekļu, tabakas izstrādājumu, elektronisko cigarešu un to uzpildes šķidrumu jomā.

Arī Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs saņem informāciju no RAPEX. Nepieciešamības gadījumā ir nodrošināta iespēja nodot informāciju Valsts policijas teritoriālām struktūrvienībām izstrādājumu identifikācijai.

Mēslošanas līdzekļu tirgus uzraudzības jomā līdz šim nav bijušas situācijas, kad VAAD būtu nācies izmantot RAPEX sistēmu. VAAD ir informēts par RAPEX darbības pamatprincipiem un attiecīgā situācijā par būtiskām mēslošanas līdzekļu kvalitātes neatbilstībām, ja mēslošanas līdzeklis ir bīstams cilvēku un dzīvnieku veselībai vai videi, ziņotu Patērētāju tiesību aizsardzības centram.

Jautājums par RAPEX sistēmas nozīmīgumu un lietošanu tirgus uzraudzībā tika aktualizēts Tirgus uzraudzības padomes 2019. gada februāra sēdē. Tika apzināta un apspriesta tirgus uzraudzības iestāžu sniegtā problemātika, kā arī atgādināts tām par nepieciešamību sekot līdzi RAPEX ziņojumiem.

## *ICSMS* informācijas sistēma

Par *ICSMS* informācijas sistēmu atbildīgā iestāde Latvijā ir Ekonomikas ministrija, un, pamatojoties uz Tirgus uzraudzības padomē nolemto, tā organizē tirgus uzraudzības iestāžu pārstāvjiem piekļuvi *ICSMS* informācijas sistēmai, kā arī periodiskas mācības par darbu ar to.

PTAC *ICSMS* informācijas sistēmu izmanto informatīvos nolūkos. Informācija *ICSMS* sistēmā tiek ievadīta tikai ES kopprojektos, kuros vienojas par šādu pieeju, t.i., visas iesaistītās dalībvalstis ievada informāciju *ICSMS* sistēmā, piemēram, Administratīvās sadarbības komitejas (ADCO) Mašīniekārtu kopprojektā, kā arī, lai informētu citu dalībvalsts tirgus uzraudzības iestādi par Latvijas tirgū konstatētām neatbilstošām precēm, ja atbildīgais komersants atrodas tās teritorijā.

Veselības inspekcijai ir pieeja *ICSMS* informācijas sistēmai, kurā tā saņem informāciju par kosmētikas līdzekļu būtiskas nelabvēlīgas ietekmes gadījumiem Eiropas Savienības dalībvalstīs, kas tiek izskatīta, lai veiktu nepieciešamās darbības, ja atbildīgā persona atrodas Latvijā. Veselības inspekcija *ICSMS* informācijas sistēmā ievada ziņas par ķīmiskiem maisījumiem, kosmētikas līdzekļiem, tetovēšanas līdzekļiem, tabakas izstrādājumiem, elektronisko cigarešu uzpildes šķidrumiem, kuriem veikta laboratoriska pārbaude.

Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs izmanto *ICSMS* monitoringu pirotehnisko izstrādājumu un civilām vajadzībām paredzēto sprāgstvielu un spridzināšanas ietaišu uzraudzības nodrošināšanā.

Arī pārējās tirgus uzraudzības iestādes ir informētas par *ICSMS* informācijas sistēmas darbību, kā arī to darbinieki ir apmācīti darbībai ar šo sistēmu.

## Tirgus uzraudzības pasākumu apraksts un attiecīgās procedūras

PTAC tirgus uzraudzības valsts teritoriju nodrošina proaktīvā un reaktīvā veidā. Proaktīvā tirgus uzraudzība tiek organizēta saskaņā ar PTAC direktora apstiprinātu gada plānu, kurā noteiktās prioritātes konkrētās jomās, kā arī veicamās darbības, piemēram, administratīvās pārbaudes (preču marķējums, atbilstību apliecinoši dokumenti, tehniskā dokumentācija, lietošanas instrukcijas), atbilstības drošuma būtiskajām prasībām pārbaude, veicot preču paraugu testēšanu.

Nosakot konkrētas prioritātes, proaktīvai tirgus uzraudzībai tiek ņemta vērā:

1. iepriekšējo gadu darbības analīze;
2. konstatētie pārkāpumi konkrētajā preču grupā;
3. patērētāju sūdzības;
4. RAPEX sistēmas ietvaros saņemtā informācija;
5. informācija par nelaimes gadījumiem Latvijā un Eiropas Savienībā;
6. jaunas normatīvo aktu vai piemērojamo standartu prasības;
7. saņemtā informācija no ieinteresētajām pusēm, piemēram, asociācijas, biedrības;
8. citu valstu uzraudzības pieredze un rezultāti.

Reaktīvā tirgus uzraudzība tiek nodrošināta visās PTAC kompetences jomās, kuras nav apstiprinātas gada plānā. Reaktīvā tirgus uzraudzība pārsvarā tiek organizēta saņemot, piemēram, patērētāja sūdzību, informāciju no plašsaziņas līdzekļiem, informāciju par notikušu nelaimes gadījumu, informāciju no komersantiem vai citām tirgus uzraudzības iestādēm, t.sk. no citām dalībvalstīm par neatbilstošu/nedrošu preču tirdzniecību.

PTAC tirgus uzraudzības darbības tiek vērstas uz atbilstības veicināšanu un labprātīgu konstatēto neatbilstību novēršanu, tādējādi iespējama operatīvāka un efektīvāka korektīvo darbību nodrošināšana, līdz ar to arī potenciālā kaitējuma novēršana patērētājiem.

Lai pilnveidotu pieeju tirgus uzraudzības nodrošināšanā, PTAC ir uzsācis pārbaudes, lai atbalstītu komersantu centienus ievērot normatīvo aktu prasības. Konkrētajā tirgus uzraudzības pieejā tiek pārbaudītas komersantu iekšējās procedūras un spēja nodrošināt normatīvo aktu prasību izpildi, nepieciešamības gadījumā sniedzot rekomendācijas iekšējo procesu pilnveidošanai.

PTAC ir pilnveidojis iekšējos procesus “Konsultē vispirms” principa ietvaros, t.i., piemēram, vienādojot administratīvo lietvedību ierosināšanas kritērijus, komersantu viedokļa noskaidrošana par pārbaudes saturu, konsultāciju kvalitāti.

Veselības inspekcija nodrošina proaktīvu tirgus uzraudzību tās kompetencē esošām preču grupām saskaņā ar gada plānu, ikgadējām prioritātēm un saskaņā ar iestādes darbības stratēģiju. Reaktīva uzraudzība tiek veikta, saņemot patērētāja sūdzību, RAPEX paziņojumu, informāciju no plašsaziņas līdzekļiem, informāciju no komersantiem vai citām tirgus uzraudzības iestādēm, t.sk. no citām dalībvalstīm. Veselības inspekcija nodrošina ķīmisko maisījumu, kosmētikas līdzekļu, tabakas izstrādājumu, elektronisko cigarešu uzpildes šķidrumu laboratorisku pārbaudi, tiek ņemti preču paraugi tirdzniecības vietās, pārbaudēm tiek izmantoti akreditētu laboratoriju pakalpojumi.

Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs veic tirgus uzraudzību pirotehnisko izstrādājumu un sprāgstvielu un spridzināšanas ietaišu aprites jomā atbilstoši nacionālām regulējumam, ievērojot Pirotehnisko izstrādājumu aprites likumu un Civilām vajadzībām paredzētu sprāgstvielu aprites likumu. Nepieciešamības gadījumā tiek organizētas sanāksmes ar industrijas pārstāvjiem.

VAAD mēslošanas līdzekļu uzraudzības jomā tirgus uzraudzību veic:

1. pārbaudot normatīvo aktu prasību ievērošanu mēslošanas līdzekļu aprites vietās, t.i., pie ražotājiem, ievedējiem, iepakotājiem, kā arī tirdzniecības vietās;

2) ņemot mēslošanas līdzekļu kontroles paraugus to kvalitātes atbilstības pārbaudei, nosūtot tos testēšanai mēslošanas līdzekļu jomā akreditētai laboratorijai un, pēc testēšanas rezultātu saņemšanas, izvērtējot mēslošanas līdzekļa atbilstību normatīvajos aktos noteiktajām identifikācijas un kvalitātes prasībām.

VTUA veic traktortehnikas un tās piekabju tirgus uzraudzību, pamatojoties uz Regulu 167/2013 un saskaņā ar kārtību, kas ir noteikta VTUA procesa aprakstā “Traktortehnikas un tās piekabju tirgus uzraudzība, datu reģistrēšana un izsniegšana no Traktortehnikas un tās vadītāju valsts informatīvās sistēmas”.

Dārgmetālu un dārgakmeņu izstrādājumi ir pakļauti iepriekšējas atļaujas sniegšanas procedūrai, kuru Latvijā realizē Latvijas Proves birojs. Saskaņā ar Ministru kabineta 2009. gada 22. decembra noteikumiem Nr. 1525 “Dārgmetālu izstrādājumu zīmogošanas kārtība un pieļaujamais remedijs” Latvijas Proves birojs nezīmogo dārgmetāla izstrādājumu, ja tas neatbilst preces drošuma prasībām, proti, šādu iepriekšēju atļauju izstrādājumam neizsniedz. Savukārt dārgmetālu un dārgakmeņu izstrādājumu realizācija bez proves zīmoga Latvijā ir aizliegta.

## Vispārīga sadarbība ar citām dalībvalstīm un trešām valstīm

PTAC regulāri piedalās Eiropas Savienības organizētajos tirgus uzraudzības kopprojektos (*PROSAFE*), administratīvās sadarbības komitejas (ADCO) organizētajos pasākumos, piemēram, mašīniekārtu, rotaļlietu, individuālo aizsardzības līdzekļu, iekārtas ar gāzveida kurināmo u.c. PTAC kompetencē esošajās jomās.

PTAC turpina piedalīties ikgadējā Eiropas Komisijas programmas “*Customs 2020*” ietvaros organizētajā darbseminārā par Baltijas valstu sadarbību tirgus uzraudzības jomā, saistībā ar importēto preču atbilstību normatīvo aktu prasībām. Darbseminārā iesaistītās dalībvalstis (Latvija, Igaunija, Lietuva un Polija) vienojas par kopējām aktivitātēm attiecībā uz importētām precēm, nosakot konkrētas preču grupas, laika posmus un kritērijus, kā arī vienojas par pārbaudes veidu, piemēram, dokumentāra pārbaude, marķējuma pārbaude veicot fizisko kontroli.

Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs tiek regulāri pārstāvēts Eiropas Komisijas organizētās ADCO pirotehnisko izstrādājumu un sprāgstvielu un spridzināšanas ietaišu darba sanāksmēs. Tiek sniegta informācija uz Eiropas Komisijas un ADCO informācijas pieprasījumiem, regulāri tiek atjaunota un iesniegta kontaktinformācija par atbildīgo struktūrvienību, kas nodrošina nacionālo tirgus uzraudzību minētajās jomās. Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojam nav izveidotā sadarbība ar kādu trešo valsti pirotehnisko izstrādājumu, sprāgstvielu vai spridzināšanas ietaišu jomās.

Valsts augu aizsardzības dienests (VAAD), mēslošanas līdzekļu tirgus uzraudzības iestāde, piedalās Eiropas Komisijas mēslošanas līdzekļu tirgus uzraudzības iestāžu (AdCo FERTILIZERS) sanāksmēs, kur starp dalībvalstīm un Eiropas Komisiju notiek informācijas apmaiņa par mēslošanas tirgus uzraudzību, Eiropas Savienības normatīvajiem aktiem un to prasību ieviešanu. Papildus katru gadu tiek organizētas Baltijas un Ziemeļvalstu sanāksmes par jaunumiem mēslošanas līdzekļu normatīvajos aktos un mēslošanas līdzekļu tirgus uzraudzību, piemēram, 2018. gadā šāda sanāksme notika Lietuvā, bet 2019.gadā plānota Latvijā.

Saskaņā ar Ministru kabineta 01.09.2015. noteikumiem Nr.506 “Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi”, konstatējot paziņota mēslošanas līdzekļa kvalitātes neatbilstību, VAAD sazinās ar attiecīgās dalībvalsts kompetento iestādi, lai iegūtu informāciju par konkrētās valsts normatīvajos aktos noteiktajām mēslošanas līdzekļu un substrātu kvalitātes prasībām.

VAAD nav noslēgti sadarbības līgumi ar citu valstu mēslošanas līdzekļu tirgus uzraudzības iestādēm. Sadarbība starp tirgus uzraudzības iestādēm notiek sarakstes veidā, nodrošinot nepieciešamo informācijas apmaiņu un savstarpējas konsultācijas.

## Tirgus uzraudzības darbību novērtēšana un ziņošana

Lai nodrošinātu PTAC darbības mērķu īstenošanu, reizi 3 gados tiek izstrādāta PTAC darbības stratēģija, uzsverot PTAC pamatvērtības un uzraudzības politiku, darbības virzienus un prioritātes. Katru gadu tiek sagatavots publiskais pārskats par iepriekšējā gada darbībām un to rezultātiem, kas tiek publicēts PTAC mājaslapā.

Kā viens no galvenajiem kritērijiem uzraudzības jomās ir konstatēto būtisko neatbilstību īpatsvars. Ja, veicot tirgus uzraudzības pasākumus konkrētā jomā, būtisko neatbilstību īpatsvars pārsniedz 20% no pārbaudītajiem preču modeļiem/lietošanā esošajām iekārtām, šo jomu atkārtoti nosakāma par prioritāru, lai panāktu būtisko neatbilstību samazināšanos.

Tāpat arī pārējās tirgus uzraudzības iestādes regulāri izstrādā darbības stratēģiju vai attiecīgi tirgus uzraudzības plānus, darbības virzienus un prioritātes turpmākajam periodam, kā arī ziņo Tirgus uzraudzības padomei par tiem un attiecīgi par paveikto tirgus uzraudzībā iepriekšējā periodā.

Regulāri tiek sniegta informācija Latvijas plašsaziņas līdzekļiem par izstrādājumu regulējumu, izskaidrojot ierobežojumus to izmantošanā, kā arī informējot par izstrādājumu drošu lietošanu. Vienlaikus Latvijas plašsaziņas līdzekļiem tiek sniegti statistikas dati par kontroles pasākumiem un to rezultātiem (piemēram, statistikas dati par komersantu un iedzīvotāju saukšanas pie administratīvas atbildības par aprites noteikumu pārkāpumiem). Informācija par tirgus uzraudzības iestāžu izsniegtām licencēm, izstrādājumu drošumu, attiecīgo izstrādājumu saraksti, iestāžu darbības gada pārskati u.c. aktualitātes tirgus uzraudzībā tiek izvietotas arī iestāžu mājaslapās.

## Horizontāli pasākumi, kas plānoti attiecīgajam periodam

PTACir pieteicies Eiropas Savienības organizētā kopprojekta horizontālajiem pasākumiem, t.i., vienota nelaimes gadījumu datu bāze, e-komercijas uzraudzība, sadarbība ar muitas iestādēm un atsaukumu efektivitāte.

Tirgus uzraudzības padome sadarbībā ar PTAC 2019. gada nogalē organizēja Tirgus uzraudzības konferenci Latvijas tirgus uzraudzības iestāžu pārstāvjiem, kura galvenokārt tika veltīta jaunajam regulējumam tirgus uzraudzībā, ko ievieš Regula 2019/1020, un ar to saistītajām aktualitātēm, aicinot tirgus uzraudzības iestādes apzināt gatavību piemērot minētās regulas prasības. Strādājot pie nacionālā regulējuma izstrādes minētās regulas ieviešanai, katra tirgus uzraudzības iestāde tiek aptaujāta par jau esošajiem rīkiem un regulējumu tās kompetencē esošajā tirgus uzraudzības jomā, un individuālās aptaujās papildus plānots noskaidrot to papildu vajadzības Regulas 2019/1020 pilnvērtīgai piemērošanai.

Tāpat tirgus uzraudzības iestādēm paredzēts turpināt organizēt apmācības un praktiskas nodarbības par Regulas 2019/515 piemērošanu un ziņošanu ES dalībvalstīm un Eiropas Komisijai par produktiem, kuriem liegta vai ierobežota piekļuve tirgum, izmantojot tirgus uzraudzības informācijas un komunikācijas sistēmu (ICSMS).

# Tirgus uzraudzība konkrētās nozarēs

## Medicīnas ierīces.

### Atbildīgās iestādes nosaukums un kontaktinformācija

Veselības inspekcija saskaņā ar Ministru kabineta 2019. gada 9. jūlija noteikumu Nr.309 *"*Veselības inspekcijas nolikums*"* 3.4. punktu  uzrauga medicīniskajām ierīcēm noteikto prasību ievērošanu.

Veselības inspekcijas adrese: Klijānu ielā 7, Rīgā, LV-1012, kontakti: e-pasts [vi@vi.gov.lv](mailto:vi@vi.gov.lv), tālrunis: 67081611.

Medicīnas ierīču tirgus uzraudzībā iesaistītas trīs amatpersonas – 1 vecākais tehniskās uzraudzības inspektors un 2 tehniskās uzraudzības inspektori, kas veic medicīnisko ierīču tirgus uzraudzību. Veselības inspekcijai nav laboratorijas. Laboratoriskas pārbaudes veikšanai netiek izmantoti akreditētu laboratoriju pakalpojumi.

### Tirgus uzraudzības procedūras un stratēģija

Saņemot ziņojumus no citām Eiropas Savienības tirgus uzraudzības iestādēm, COEN Tirgus Uzraudzības (*Market Surveillance*) darba grupas ietvaros, tiek veikta aktīva uzraudzība.

Veselības inspekcija 2020.gadā plāno veikt proaktīvas uzraudzības kontroles pie medicīnas ierīču ražotājiem, importētājiem un izplatītājiem, lai nodrošinātu patērētājiem normatīvo aktu prasībām atbilstošas medicīnas ierīces. Īpaša uzmanība tiek vērsta augsta riska - IIb un III klases medicīnas ierīču izplatītājiem/importētājiem un medicīnisko ierīču ražotājiem.

Ja Latvijas Republikas tirgū tiek konstatēta neatbilstoša medicīniskā ierīce (piemēram, bez CE marķējuma), tiek veikta medicīniskās ierīces izplatīšanas apturēšana, kā arī, uzņēmējiem noteikta termiņa laikā nepieciešams veikt korektīvas darbībai vai brīvprātīgi atsaukt preces no tirgu. Gadījumos kad korektīvas darbības netiek veiktas, tad Tirgus uzraudzības (*Market Surveillance*) darba grupas ietvaros, tiek veikta neatbilstības paziņošanas procedūra citām Eiropas Savienības tirgus uzraudzības iestādēm.

Veselības inspekcija veic saņemto patērētāju sūdzību izskatīšanu pēc būtības, veicot nepieciešamās darbības (kontroles, ražotāja/izplatītāja uzradītas dokumentācijas izvērtēšanu), pēc kurām tiek sniegta atbilde sūdzības iesniedzējam.

Veselības inspekcijā ir izstrādāti kontroles dokumenti lai izvērtētu tirgū esošās medicīnas ierīces - tipveida kontroles lapas un vadlīnijas.

### Ziņojums par darbībām, kas veiktas saskaņā ar iepriekšējo plānošanas periodu

Veselības inspekcija 2019.gadā ir veikusi 60 uzraudzības kontroles, no kurām 50 ir bijušas plānveida. Plānveida kontroles tika veiktas pie 1 medicīnas ierīču ražotāja, 21 medicīnas ierīču importētājiem, 21 medicīnas ierīču izplatītājiem un 7 medicīnas ierīču mazumtirdzniecības objektiem.

2019.gadā no Zāļu valsts aģentūras tika saņemti iesniegumi par preces viltojumiem, pēc kuru saņemšanas Inspekcijas amatpersonas veica kontroli.

2019.gadā Veselības inspekcija ir saņēmusi un izskatījusi 460 muitas ziņojumus, no tiem 115 ir bijuši pamatoti un importētājiem/ izplatītājiem tika pieprasīta atjaunota ražotāja dokumentācija vai tika pieprasīta papilddokumentācija un fiziskā kontrole.

2019.gadā Veselības inspekcija veica 5 medicīnisko ierīču izplatīšanas apturēšanu, no tām 1 tika izdota atļauja preču izplatīšanas atsākšanai.

2019.gadā tika nosūtīti 4 COEF ziņojumi par prasībām neatbilstošām medicīniskajām ierīcēm un Veselības inspekcijas amatpersona piedalījās 1 Tirgus uzraudzības (*Market Surveillance*) sanāksmē un 1 vienotās rīcības programmā WP4 apmācības par medicīnas ierīču ražotāju kontrolēm.

## Kosmētikas līdzekļi

### Atbildīgās iestādes nosaukums un kontaktinformācija

Veselības inspekcija ir kompetentā iestāde kosmētikas līdzekļu jomā saskaņā ar regulas Nr.1223/2009 34. panta 1. punktu un nodrošina tirgus iekšējo kontroli.

Veselības inspekcijas adrese: Klijānu ielā 7, Rīgā, LV-1012, kontakti: e-pasts [vi@vi.gov.lv](mailto:vi@vi.gov.lv), tālrunis: 67081600.

Kosmētikas līdzekļu tirgus uzraudzībā iesaistītas 10 amatpersonas, kuras veic arī citu preču grupu (ķīmisko vielu un maisījumu, tajā skaitā biocīdu, mazgāšanas līdzekļu, gaistošo organisko savienojumu saturošu produktu, tetovēšanas līdzekļu, tabakas izstrādājumu un elektronisko cigarešu uzpildes šķidrumu) uzraudzību. Veselības inspekcijai nav laboratorijas. Laboratoriskas pārbaudes veikšanai tiek izmantoti akreditētu laboratoriju pakalpojumi.

### Tirgus uzraudzības procedūras un stratēģija

Veselības inspekcijā ir izstrādāti kontroles dokumenti kosmētikas līdzekļu tirgus uzraudzības jomā: tipveida kontroles lapas, vadlīnijas un procedūras, ražotāju, importētāju, izplatītāju un pilnvarotu atbildīgo personu kontrolei, kosmētikas līdzekļa lietas dokumentācijas kontrolei pie atbildīgajām personām un labas ražošanas prakses kontrolei kosmētikas līdzekļu ražošanas uzņēmumos.

Veselības inspekcija 2020. gadā plāno veikt proaktīvas kontroles, lai nodrošinātu, ka patērētājiem ir pieejami normatīvo aktu prasībām atbilstoši produkti, kas ražoti atbilstošos apstākļos un tiem veikts drošuma novērtējums. Veselības inspekcija veic saņemto sūdzību izskatīšanu pēc būtības, veicot nepieciešamās uzraudzības darbības, pēc kurām tiek sniegta atbilde iesniedzējam.

Veselības inspekcijas prioritāte kosmētikas līdzekļu kontroles jomā ir komersanti ar augstāku atbildības līmeni izplatīšanas ķēdē – ražotāji un importētāji, kuri ir atbildīgi par tirgū laisto kosmētikas līdzekļu drošumu un kosmētikas līdzekļa lietas dokumentācijas nodrošināšanu.

Veselības inspekcija pastāvīgi piedalās Eiropas Savienības Kosmētikas līdzekļu tirgus uzraudzības iestāžu sadarbības platformas (PEMSAC) sanāksmēs, daloties ar Latvijas pieredzi un saņemot informāciju par tirgus uzraudzību citās dalībvalstīs, tostarp uzraudzības praksi konkrētos gadījumos.

2020. gadā plānots veikt tematiskās kontroles kopējās ainas par situāciju tirgū iegūšanai "pilns plaukts" – par kosmētikas līdzekļiem ādas aizsardzībai pret saules UV starojumu.

Veselības inspekcija piedalīsies Eiropas Komisijas programmas “*Customs 2020*” ietvaros organizētajā no trešajām valstīm ievesto kosmētikas līdzekļu kontroles projektā, kurā pārbaudīs kancerogēno, mutagēno un reproduktīvai sistēmai toksisko (turpmāk – KMR) vielu (formaldehīds, metilpirolidons, dihlormetāns u.tml.) lietošanas aizlieguma ievērošanu nagu stiprināšanas līdzekļiem un līdzekļiem orālai lietošanai (mutes skalošanas līdzekļi), matu lakām. Latvija sagatavojusi kontroles lapu. Projekta periods: janvāris – februāris.

Veselības inspekcija attīstīs pašnovērtējuma ieviešanu uzraudzības procesā, lai paplašinātu „Konsultē vispirms” principa piemērošanu un sekmētu uzticību Inspekcijas uzraudzībai. Tiks izplatītas pašvērtējuma anketas kosmētikas līdzekļu atbildīgajām personām un kosmētikas līdzekļu ražotājiem.

### Ziņojums par darbībām, kas veiktas saskaņā ar iepriekšējo plānošanas periodu

2019. gadā veikta 1817 kosmētikas līdzekļu kontrole, no kuriem pilnībā atbilstoši prasībām bija 1177 (64,8%), savukārt 33,4% konstatētas atsevišķas neatbilstības marķējumā sniegtajā informācijā, kurām nav būtiskas ietekmes uz kosmētikas līdzekļu drošumu. Izplatīšanas apturēšana piemērota 14 uzņēmumos 33 kosmētikas līdzekļiem (1,8% no visiem pārbaudītajiem), kuriem konstatētas būtiskas neatbilstības drošuma prasībām. Visbiežāk (13 gadījumos) konstatēts, ka kosmētikas līdzekļu sastāvā ir vielas, kuras aizliegtas nenoskalojamos līdzekļos (konservanti *Methylchloroisothiazolinone* un *Methylisothiazolinone)*, kosmētikas līdzekļi nav nodrošināti ar marķējumu latviešu valodā vai tiek pārdoti pēc minimālā derīguma termiņa beigām.

Labas ražošanas prakses padziļināta kontrole veikta sešos ražošanas uzņēmumos. Nevienā gadījumā kosmētikas līdzekļu ražošanas procesā netika konstatēti pārkāpumi, kas būtiski ietekmē saražoto līdzekļu drošumu. Konstatējot nepilnības, ražotājiem tika uzdots novērst trūkumus noteiktā termiņā.

Laboratoriski pārbaudīta mikrobioloģiskā tīrība 20 kosmētikas līdzekļiem, visi testētie paraugi atbilda normatīvo aktu prasībām. Konservantu lietošanas ierobežojumu ievērošana laboratoriski pārbaudīta 12 kosmētikas līdzekļiem, no kuriem neatbilstība konstatēta četriem. Nosakot sešos sauļošanās līdzekļos UV filtrus, neatbilstības netika konstatētas.

* 1. **Nozares, kas ir noteiktas pielikuma 3.punktā – Rotaļlietas, kā arī pielikuma 4., 5., 6., 7., 8., 9., 10., 11., 12., 13., 16., 17., 18., 19., 20., 21., 22., 23., 24., 25., 26., 27., 28., 30., 31., 32., 33., 37. punktā** 
     1. *Atbildīgās iestādes nosaukums un kontaktinformācija*

Patērētāju tiesību aizsardzības centrs, Brīvības iela 55, Rīga, LV-1010, tālr. +371 67388624, fakss +371 67388634, e-pasts: [ptac@ptac.gov.lv](mailto:ptac@ptac.gov.lv)

Detalizēta informācija par nozarēm:

|  |  |
| --- | --- |
| **Nr.** | **ES tiesību akts un nozare** |
| 3. | Direktīva 2009/48/EK  Rotaļlietas |
| 4. | Regula 2016/425/ES  Direktīva 89/686/EEK  Individuālie aizsardzības līdzekļi (IAL) |
| 5. | Regula 305/2011  Būvizstrādājumi |
| 6. | Direktīva 75/324/EEK  Aerosola izsmidzinātāji |
| 7. | Direktīva 2014/29/ES  Vienkāršās spiedtvertnes |
| Direktīva 2014/68/ES  Spiedieniekārtas un to kompleksi |
| 8. | Direktīva 2010/35/ES  Transportējamās spiedieniekārtas |
| 9. | Padomes Direktīva 2006/42/EK Mašīniekārtas |
| 10. | Direktīva 2014/33/ES  Lifti |
| 11. | Regula 2016/424  Trošu ceļu iekārtas |
| 12. | Direktīva 2000/14/EK  Trokšņu emisijas iekārtām |
| 13. | Direktīva 2014/34/ES  Iekārtas, kuras izmanto sprādzienbīstamā vidē |
| 16. | Regula 2016/426/ES  Direktīva 2009/142/EK (21.08.2018.)  Iekārtas ar gāzveida kurināmo |
| 17. | Direktīva 76/211/EEK  Direktīva 2007/45/EK Fasētās preces |
| Direktīva 2014/32/EK  Mērīšanas līdzekļi |
| 2014/31/EK  Neautomātiskie svari |
| 18. | Direktīva 2014/30/EK  Elektromagnētiskā savietojamība |
| 19. | Direktīva 2014/53/ES  Radioiekārtas |
| 20. | Direktīva 2014/35/ES  Elektrodrošība |
| 21. | Direktīva 2011/65/EK  Noteiktu bīstamu vielu izmantošanas aizliegums elektriskās un elektroniskās ierīcēs |
| 22. | REGULA 1907/2006 (REACH)  Ķīmiskās vielas izstrādājumos |
| 22.A | Regula 1272/2008 (CLP) |
| 22.B | Regula 850/2004  Noturīgie organiskie piesārņotāji |
| 22.C | Regula 517/2014  Fluorētās siltumnīcefekta gāzēs |
| 22.D | Regula 1005/2009  Ozona slāni noārdošās vielas |
| 23. | Direktīva 2009/125/EK  Direktīva 2010/30/ES  Energoefektivitātes un ekodizaina prasības |
| 24. | Regula 1222/2009  Riepu marķēšana |
| 25. | Direktīva 2013/53/ES  Atpūtas kuģi |
| 26. | Direktīva 2014/90/ES  Kuģu aprīkojums |
| 27. | Direktīva 2007/46/EK un citi normatīvie akti (193 dažādas direktīvas un regulas un 49 ANO noteikumi)  Riteņu transportlīdzekļi un to sastāvdaļas |
| 30. | Direktīva 2001/95/EK  Produktu vispārējais drošums |
| 31. | Regula 528/2012  Biocīdi |
| 32. | Regula (EK) Nr.1007/2011  Tekstilšķiedru un dažādšķiedru maisījumi |
| 94/11/EK  Apavi |
| 33. | Direktīva 69/493/EK  Kristāla stikls |
| 37. | Direktīva 98/6/EK  Cenu norādīšana |

Tirgus uzraudzības funkciju izpildi PTAC apstiprinātā gada budžeta ietvaros nodrošina Preču un pakalpojumu uzraudzības departaments (PPUD), kurā pastāvīgi strādā 30 darbinieki. PTAC rīcībā ir tehniskie līdzekļi (iekārtas), ar kuru palīdzību nepieciešamības gadījumā nodrošina priekštestēšanas veikšanu.

### **Tirgus uzraudzības procedūras un stratēģija**

Tirgus uzraudzības darbības tiek nodrošinātas proaktīvi un reaktīvi. Proaktīvās tirgus uzraudzības darbības tiek īstenotas noteiktajās gada prioritārajās jomās un notiek plānveidā saskaņā ar apstiprināto gada plānu un attiecīgajiem projektiem, ietverot sevī administratīvās preču pārbaudes (piemēram, preču marķējums, atbilstību apliecinoši dokumenti, tehniskā dokumentācija, lietošanas instrukcijas), atbilstības drošuma būtiskajām prasībām pārbaudes, veicot preču paraugu testēšanu, kā arī konkrētai nozarei raksturīgās specializētās pārbaudes (būvlaukumu, ražotņu, gāzes balonu uzpildes staciju, spēļu laukumu). Prioritārās jomas tiek noteiktas, balstoties uz riska vadības principiem, ņemot vērā t.sk. iepriekšējo gadu darbības analīzi, konstatētos pārkāpumus konkrētajā preču grupā, patērētāju sūdzības, RAPEX sistēmas ietvaros saņemto informāciju, informāciju par nelaimes gadījumiem Latvijā un Eiropas Savienība, jaunas normatīvo aktu vai piemērojamo standartu prasības, saņemto informāciju no citām valsts iestādēm un nozarēm, kā arī citu valstu uzraudzības pieredzi un rezultātus.

Reaktīvās tirgus uzraudzības darbības tiek nodrošinātas visās PTAC kompetences jomās, t.sk. kuras nav apstiprinātas gada plānā. Reaktīvās tirgus uzraudzības darbības tiek organizētas saņemot, piemēram, patērētāja sūdzību, informāciju no medijiem, informāciju par notikušu nelaimes gadījumu, informāciju no komersantiem vai citām tirgus uzraudzības iestādēm, t.sk. no citām dalībvalstīm par neatbilstošu/nedrošu preču tirdzniecību, kā arī izvērtējot informāciju RAPEX sistēmā.

Visos gadījumos, veikto pārbaužu rezultātā konstatējot neatbilstošo preci, tiek izsekota piegādes ķēde un noskaidrots par preces laišanu tirgū atbildīgais komersants. Attiecībā no preces neatbilstības rādītā riska tiek noteiktas korektīvās darbības un nodrošināta tā veikšana. Ņemot vērā iestādes īstenoto politiku, tai skaitā “Konsultē vispirms” principu, iestādes mērķis panākt atbilstību un veicināt komersantu vēlmi laist un piedāvāt tirgū tikai normatīvo aktu prasībām atbilstošu preci, līdz ar to piemērojamo sankciju apmērs tiek izvērtēts katrā konkrētajā gadījumā.

Vienlaicīgi, saskaņā ar noteiktajām prioritātēm un īstenotajiem projektiem, t.sk. sadarbības ar citām valstīm vai institūcijām ietvaros notiek preču pārbaude uz robežas sadarbībā ar VID Muitas pārvaldi. Atzinumi par preces atbilstību/neatbilstību piemērojamo normatīvo aktu prasībām tiek sniegti tiešsaistē VID Muitas elektroniskajā sistēmā (EMDAS).

Veicot tirgus uzraudzības darbības, nepieciešamības gadījumā PTAC sadarbojas ar citu valstu tirgus uzraudzības iestādēm, paziņotajām institūcijām, laboratorijām.

PTAC ir vadošā tirgus uzraudzības iestāde Latvijā ar ļoti plašu kompetenci, kas jāīsteno ar ierobežotiem resursiem. PTAC nodrošina tirgus uzraudzību ne tikai tādas jomās, kas ir Ekonomikas ministrijas pārziņā, bet arī veic darbības, lai atbalstītu citas ministrijas (SM, VARAM, VM, FM) politikas mērķu sasniegšanu. Lai nodrošinātu efektīvo un uz sabiedrības interesēm vērsto uzraudzību, PTAC tā ir balstīta uz riska vadības principiem.

PTAC uzraudzības politika ir vērsta uz to, lai saimnieciskās darbības veicēji labprātīgi ievērotu normatīvajos aktos noteiktās prasības. Līdz ar to PTAC galvenie uzraudzības principi ir:

* atbalsts komersantiem, pildot normatīvo aktu prasības;
* uz riska vadību balstītas, taisnīgas un proporcionālas uzraudzības darbības;
* taisnīgi un proporcionāli lēmumi, kas vērsti uz atbilstības panākšanu un uzvedības ietekmēšanu;
* sadarbības ar komersantu, patērētāju un citu ieinteresēto pušu organizācijām;
* sadarbībā ar citām tirgus uzraudzības iestādēm un valsts institūcijām, kā arī ar citu valstu tirgus uzraudzības iestādēm.

Plānotajam periodam noteiktās prioritātes ietver tirgus uzraudzības darbību veikšanu rotaļlietu, bērnu preču, pakalpojumu, metroloģijas, iekārtu ar gāzveida kurināmo, būvizstrādājumu, elektropreču, mašīniekārtu, radioiekārtu, ekodizaina un energomarķējuma un arī citās nozarēs.

### Ziņojums par darbībām, kas veiktas saskaņā ar iepriekšējo plānošanas periodu

2019.gadā ir īstenoti 8 tirgus uzraudzības projekti ar vairākiem apakšprojektiem bērnu drošu preču (rotaļlietas, bērnu preces), izklaides pakalpojumu, būvizstrādājumu, elektropreču, energomarķējuma un ekodizaina, mašīniekārtu, sprādzienbīstamu iekārtu un radio un telekomunikāciju galiekārtu jomās. 2019.gadā PTAC ir veicis pārbaudes 2405 preču modeļiem, no kuriem neatbilstības konstatētas 1213 modeļiem (50%) un 257 būvizstrādājumu modeļiem, neatbilstības konstatētas 67 būvizstrādājumiem (26%). Metroloģijas jomā pārbaudīti 9 mērīšanas līdzekļi, neatbilstības konstatējot 4 modeļiem.

Sniegti atzinumi uz VID muitas pārvaldes pieteikumiem (364 muitas lietas, sniegti 546 atzinumi, kopā pārbaudot 2169 preču modeļus), kā arī nodrošināta reaktīvā uzraudzība iepriekš minētās un citās PTAC kompetencē esošajās jomās.

PTAC īsteno pilotprojektu “Iekšējā kontroles sistēma drošu un atbilstošu preču un pakalpojumu piedāvāšanai” ar mērķi izveidot jaunu sistēmu uzņēmumu kontrolei un pārbaudēm, kuru rezultātā pārbaudītajam komersantam tiek noteikta atbilstoša uzraudzības pieeja. Projektā 2019.gadā piedalās divi komersanti.

## Pirotehnika

* + 1. *Atbildīgās iestādes nosaukums un kontaktinformācija*

Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs

Juridiskā adrese: Rīgā,  Čiekurkalna 1.līnijā 1, k- 4, LV – 1026, e-pasts: [as@vp.gov.lv](mailto:as@vp.gov.lv), kontakttālrunis: 67208188, 67208232.

Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs- 2 policijas darbinieki. Papildus tiek iesaistīti Valsts policijas teritoriālo struktūrvienību policijas darbinieki, kas pilda amata pienākumus atļauju sistēmas jomā, proti, Valsts policijas Rīgas reģionā- 4 policijas darbinieki, Valsts policijas Latgales reģionā - 7 policijas darbinieki, Valsts policijas Kurzemes reģionā- 7 policijas darbinieki, Valsts policijas Vidzemes reģionā- 6 policijas darbinieki, Valsts policijas Zemgales reģionā- 7 policijas darbinieki. Kopumā: 33 policijas darbinieki. Uzraudzība par pirotehnisko izstrādājumu apriti ir tikai viens no amata uzdevumiem, ko veic minētie policijas darbinieki. Uzraudzība par pirotehnisko izstrādājumu apriti tiek īstenota kārtējā gada Valsts policijas piešķirtā finansējuma ietvaros.

Valsts policijai nav noslēgtu sadarbības līgumu ar kādu no Eiropas Komisijas akreditētām laboratorijām, kas ir kompetentas pirotehnisko izstrādājumu izvērtēšanā. Nepieciešamības gadījumā šāda sadarbība ir iespējama, ievērojot Pirotehnisko izstrādājumu aprites likuma ietverto tiesisko regulējumu.

* + 1. *Tirgus uzraudzības procedūras un stratēģija*

Valsts policijas prioritārie darbības virzieni ir noteikti Valsts policijas un Iekšlietu ministrijas darba plānā 2020. gadam.

Pirotehnisko izstrādājumu aprites pārbaudes veic plānoto t.i. tematisko un neplānoto t.i. sūdzību un iesniegumu pārbaužu ietvaros, nodrošinot, ka Latvijas tirgū, piedāvā tikai tādus pirotehniskos izstrādājumus, kas atbilst drošuma pamatprasībām, ir identificēti, pareizi glabāti un marķēti, ja tiem ir pievienotas lietošanas instrukcijas un drošuma informācija viegli saprotamā valsts valodā, ir pieejama atbilstoša tehniskā dokumentācija, ir veikta atbilstības novērtēšana un tā apliecināta ar Eiropas atbilstības marķējumu CE. Papildus kontrolējot pirotehnisko izstrādājumu lietošanas ierobežojumus un lietotāju vecumu cenzus, lai pirotehniskie izstrādājumi tiek izmantoti paredzētajam nolūkam, neapdraudot cilvēku veselību un drošību.

Valsts policija veicot pirotehnisko izstrādājumu aprites uzraudzību nacionālā līmenī, regulāri sadarbojas ar Valsts ugunsdzēsības un glābšanas dienestu un Valsts vides dienestu. Valsts ugunsdzēsības un glābšanas dienesta teritoriālā struktūrvienība, kuras teritorijā atrodas uguņošanas ierīču un skatuves pirotehnisko izstrādājumu ražošanas telpas, noliktava vai veikals, sniedz Valsts policijai atzinumu par uguņošanas ierīču un skatuves pirotehnisko izstrādājumu ražošanas telpu, noliktavas un veikala atbilstību (atkarībā no norādītā komercdarbības veida) normatīvajiem aktiem, kas nosaka ugunsdrošības prasības pirotehnisko izstrādājumu ražošanas telpām, noliktavām un veikaliem. Valsts vides dienests sniedz Valsts policija atzinumu par uguņošanas ierīču un skatuves pirotehnisko izstrādājumu ražošanas telpu un iekārtu atbilstību vides aizsardzību reglamentējošo normatīvo aktu prasībām.

Vienlaikus Valsts policija ir izveidota sadarbība ar Baltijas reģiona kaimiņvalstīm Lietuvu un Igauniju. Tiek organizētas regulāras tikšanās, lai apspriestu pirotehnisko izstrādājumu aprites uzraudzības problēmas. Izveidota sadarbība riska informācijas apmaiņā.

* + 1. *Ziņojums par darbībām, kas veiktas saskaņā ar iepriekšējo plānošanas periodu*

Šobrīd Latvijā licencēti 52 pirotehnisko izstrādājumu tirdzniecības komersanti ar 106 pirotehnisko izstrādājumu tirdzniecības objektiem, ka arī 14 pirotehnisko pakalpojumu sniegšanas komersanti un 1 pirotehnisko izstrādājumu izgatavošanas komersants. Saskaņā ar nacionālo tiesisko regulējumu pirotehnisko izstrādājumu aprites jomā Valsts policija nodrošina, ka katrs no minētiem objektiem tiek pārbaudīts 4 reizes gadā. Kopumā Valsts policija 2019. gadā veica 428 plānotas komersantu pārbaudes. Veicot 2019. gadā plānotās un reaktīvas komersantu pārbaudes vienpadsmit komersanti tika saukti pie administratīvās atbildības saskaņā ar Latvijas Administratīvo pārkāpumu kodeksu, visos gadījumos pieņemts lēmums par administratīvās atbildības piemērošanu.

## Civilām vajadzībām paredzētas sprāgstvielas.

### Atbildīgās iestādes nosaukums un kontaktinformācija

Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs

Juridiskā adrese: Rīgā,  Čiekurkalna 1.līnijā 1, k- 4, LV – 1026, e-pasts: [as@vp.gov.lv](mailto:as@vp.gov.lv), kontakttālrunis: 67208188, 67208232.

Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojs- 2 policijas darbinieki. Papildus tiek iesaistīti Valsts policijas teritoriālo struktūrvienību policijas darbinieki, kas pilda amata pienākumus atļauju sistēmas jomā, proti, Valsts policijas Rīgas reģionā- 4 policijas darbinieki, Valsts policijas Latgales reģionā - 7 policijas darbinieki, Valsts policijas Kurzemes reģionā- 7 policijas darbinieki, Valsts policijas Vidzemes reģionā- 6 policijas darbinieki, Valsts policijas Zemgales reģionā- 7 policijas darbinieki. Kopumā: 33 policijas darbinieki. Uzraudzības par civilām vajadzībām paredzēto sprāgstvielu apriti ir tikai viens no amata uzdevumiem, ko veic minētie policijas darbinieki. Uzraudzība par pirotehnisko izstrādājumu apriti tiek īstenota kārtēja gada Valsts policijas piešķirta finansējuma ietvaros.

Valsts policijai nav noslēgtu sadarbības līgumu ar kādu no Eiropas Komisijas akreditētām laboratorijām, kas ir kompetenti civilām vajadzībām paredzēto sprāgstvielu un spridzināšanas ietaišu izstrādājumu izvērtēšanā. Nepieciešamības gadījumā šāda sadarbība ir iespējama, ievērojot Civilām vajadzībām paredzēto sprāgstvielu aprites likuma ietverto tiesisko regulējumu. Vienlaikus saskaņā ar nacionālo regulējumu Komersantam ir pienākums iesniegt Valsts policijai Latvijā ievesto sprāgstvielu un spridzināšanas ietaišu, kā arī spridzināšanas darbos izmantojamo maisījumu paraugus. Tos iekļauj Valsts policijas salīdzinošo paraugu kolekcijā.

### Tirgus uzraudzības procedūras un stratēģija

Valsts policijas prioritārie darbības virzieni ir noteikti Valsts policijas un Iekšlietu ministrijas darba plānā 2020. gadam.

Sprāgstvielu un spridzināšanas ietaišu aprites pārbaudes veic plānoto t.i. tematisko un neplānoto t.i. sūdzību un iesniegumu pārbaužu ietvaros nodrošinot, ka sprāgstvielas un spridzināšanas ietaises laiž Latvijas tirgū tikai tad, ja tās atbilst drošuma pamatprasībām, ir glabātas un marķētas atbilstoši sprāgstvielām un spridzināšanas ietaisēm normatīvajos aktos noteiktajām prasībām, tām ir pievienotas lietošanas instrukcijas un drošuma informācija valsts valodā, ir pieejama atbilstoša tehniskā dokumentācija un sagatavota Eiropas Savienības atbilstības deklarācija, kā arī veikta atbilstības novērtēšana un tas ir apliecināts ar Eiropas atbilstības zīmes CE marķējumu un ja, izmantojot paredzētajam mērķim, tās neapdraud cilvēku veselību un drošību. Sodu piemērošana par konstatētiem pārkāpumiem notiek atbilstoši Latvijas Administratīvo pārkāpumu kodeksam.

Valsts policija veicot civilām vajadzībām paredzēto sprāgstvielu un spridzināšanas ietaišu aprites uzraudzību nacionālā līmenī, regulāri sadarbojas ar Valsts ugunsdzēsības un glābšanas dienestu, Valsts vides dienestu, drošības iestādēm un pašvaldībām. Valsts ugunsdzēsības un glābšanas dienesta teritoriālās struktūrvienības, kuras apkalpojamajā teritorijā ierīkota noliktava un ražotne sniedz Valsts policijai atzinumus atbilstoši kompetencei par noliktavas un ražotnes atbilstību (atkarībā no norādītā komercdarbības veida) ugunsdrošības jomu reglamentējošo normatīvo aktu prasībām. Valsts vides dienests sniedz Valsts policijai atzinumus par noliktavas un ražotnes, kā arī to iekārtu atbilstību vides aizsardzību reglamentējošo normatīvo aktu prasībām. Pašvaldības, kuras administratīvajā teritorijā ierīkota noliktava un ražotne Valsts policijai sniedz saskaņojumu par sprāgstvielu un spridzināšanas ietaišu izgatavošanu, glabāšanu un realizēšanu norādītajā teritorijā. Vienlaikus Valsts policijas pieprasa drošības iestādēm atzinumus vai drošības iestāžu rīcībā ir likumā noteiktajā kārtībā iegūtas un pārbaudītas ziņas, kas liecina par individuālā komersanta vai personas, kura ieņem amatu komersanta pārvaldes institūcijā vai komersanta darbinieku, kas tieši saistīts ar sprāgstvielu un spridzināšanas ietaišu, izgatavošanu, glabāšanu, realizēšanu vai spridzināšanas darbu veikšanu piederību pie aizliegtiem militarizētiem vai bruņotiem formējumiem, politiskajām partijām vai sabiedriskajām organizācijām (biedrībām), to apvienībām vai kustībām, kuras uzsākušas publisko darbību pirms to reģistrācijas vai turpina darbību pēc tam, kad tā ir apturēta vai izbeigta ar tiesas nolēmumu, kā arī par piederību pie organizētās noziedzības grupām.

Saskaņā ar nacionālo regulējumu Valsts policija un Valsts ieņēmumu dienesta muitas iestādes kontrolē, lai tirgū tiktu realizētas tikai tādas sprāgstvielas un spridzināšanas ietaises, kurām ir atbilstības novērtējuma apliecinājums, Eiropas atbilstības zīmes CE marķējums un īpašais marķējums. Valsts vides dienests atbilstoši savai kompetencei kontrolē sprāgstvielu un spridzināšanas ietaišu izgatavošanas, realizēšanas, glabāšanas un pārvadāšanas noteikumu ievērošanu.

### Ziņojums par darbībām, kas veiktas saskaņā ar iepriekšējo plānošanas periodu

Šobrīd Latvijā licencēti 5 spridzināšanas darbu veikšanas komersanti, 2 sprāgstvielu realizācijas komersanti. Saskaņā ar nacionālo tiesisko regulējumu Valsts policija nodrošina, ka katrs no minētiem objektiem tiek pārbaudīts 4 reizes gadā. Kopumā Valsts policija 2019. gada veica 28 pārbaudes. Veicot 2019. gadā plānotās komersantu pārbaudes, netika konstatēti civilām vajadzībām paredzēto sprāgstvielu un spirdzināšanas ietaišu aprites noteikumu pārkāpumi. Veicot 2019. gadā plānotās komersantu pārbaudes, pārkāpumi netika konstatēti.

## / A: Ķīmiskās vielas saskaņā ar *REACH* un Klasificēšanas un marķēšanas regulām (skat. arī 2.3. punktā minēto par PTAC attiecībā uz šo nozari)

### Atbildīgās iestādes nosaukums un kontaktinformācija

Veselības inspekcija kontrolē tirdzniecībā esošo (tirgū laisto un izplatīto) ķīmisko vielu un maisījumu atbilstību REACH un CLP (klasificēšanas un marķēšanas) regulu prasībām.

Veselības inspekcijas adrese: Klijānu ielā 7, Rīgā, LV-1012, kontakti: e-pasts [vi@vi.gov.lv](mailto:vi@vi.gov.lv), tālrunis: 67081600.

Ķīmisko vielu un maisījumu tirgus uzraudzībā un kontrolē iesaistītas 10 amatpersonas, kuras veic arī citu preču grupu un speciālo prasību uzraudzību (kosmētikas līdzekļu, biocīdu, mazgāšanas līdzekļu, gaistošo organisko savienojumu saturošu produktu, tetovēšanas līdzekļu, tabakas izstrādājumu un elektronisko cigarešu uzpildes šķidrumu uzraudzību). Veselības inspekcijai nav laboratorijas. Laboratoriskas pārbaudes veikšanai tiek izmantoti akreditētu laboratoriju pakalpojumi.

### Tirgus uzraudzības procedūras un stratēģija

Ķīmisko vielu un maisījumu kontroles jomā Veselības inspekcija ir izstrādājusi un uzraudzības mērķiem izmanto tipveida kontroles lapas, vadlīnijas un uzraudzības procedūras, kas izstrādātas un tiek izmantotas atbilstoši kontrolētā uzņēmuma atbildības līmenim piegādes ķēdē. Veselības inspekcija veic proaktīvas kontroles, kā arī izskata saņemtās sūdzības, veicot nepieciešamās darbības.

Veselības inspekcija ķīmisko vielu un maisījumu uzraudzībā sadarbojas ar Valsts sabiedrību ar ierobežotu atbildību „Latvijas Vides, ģeoloģijas un meteoroloģijas centrs”, kas ir komersantu atbalsta iestāde REACH un CLP regulu ieviešanas jomā.

Veselības inspekcija 2020. gadā piedalīsies Eiropas ķimikāliju aģentūras (ECHA) organizētajā REACH*-EN-FORCE* astotajā projektā (REF-8), kas veltīts prasību ievērošanas kontrolei tīmeklī pārdotajām bīstamajām ķīmiskajām vielām, ķīmiskajiem maisījumiem, biocīdiem un izstrādājumiem. Projekta ietvaros tiks pārbaudīts, vai pircējiem pirms pirkuma veikšanas tiešsaistē tiek sniegta informācija par pārdoto ķīmisko maisījumu bīstamību un ievēroti citi REACH, CLP un Biocīdu regulas prasību aspekti.

Veselības inspekcijas prioritāte ķīmisko vielu un maisījumu kontroles jomā ir patērētājiem un profesionāliem lietotājiem tirdzniecībā pieejamo ķīmisko maisījumu klasifikācijas, marķējuma un iepakojuma atbilstība CLP regulā un speciālajos normatīvajos aktos noteiktajām prasībām, informācijas nodošana piegādes ķēdē, lai būtu nodrošināta pareiza informācija par ķīmisko maisījumu bīstamību un tiktu mazināts potenciālais risks sabiedrības veselībai, ķīmiskos maisījumus lietojot kā patērētājiem, tā profesionāliem lietotājiem, kas ir saskaņā ar ECHA noteiktām prioritātēm.

### Ziņojums par darbībām, kas veiktas saskaņā ar iepriekšējo plānošanas periodu

2019. gadā kontrolēti 1011 ķīmiskie maisījumi, no kuriem atbilstoši prasībām bija 526 (52%). Kontroles veiktas 140 vairumtirdzniecības un 36 mazumtirdzniecības uzņēmumos. 852 ķīmiskiem maisījumiem, kas bija klasificēti kā bīstami, pārbaudīts, vai marķējumā ir nodrošināta atbilstoša informācija par to bīstamību.

Deviņiem no pārbaudītajiem ķīmiskajiem maisījumiem nebija veikta pareiza bīstamības klasificēšana, līdz ar to arī marķējumā nebija sniegta korekta informācija par bīstamību. 395 (39%) ķīmiskajiem maisījumiem marķējumā valsts valodā norādītā informācija par bīstamību bija nekorekta vai nepilnīga.

Vairumtirdzniecības uzņēmumos arī pārbaudīts, vai bīstamiem ķīmiskiem maisījumiem drošības datu lapa (DDL) tiek sniegta dalībniekiem lejupejā piegādes ķēdē. 13 no kontrolētiem ķīmiskiem maisījumiem kontroles laikā nebija nodrošinātas drošības datu lapas, 92 bīstamiem ķīmiskajiem maisījumiem DDL nebija pieejamas valsts valodā. Pārbaudītas tika 693 DDL. Prasībām atbilstošu un pietiekamu informāciju par ķīmisko maisījumu saturēja 407 (59%).

Kopumā 2019. gadā apturēta 23 neatbilstošu ķīmisko maisījumu izplatīšana 10 uzņēmumos, kad konstatētas būtiskas neatbilstības prasībām, kas ietekmē preces drošumu, piemēram, ķīmiskam maisījumam nav nodrošināts marķējums valsts valodā vai marķējumā nav sniegta informācija par ķīmiskā maisījuma bīstamību. Vienā gadījumā mazumtirdzniecībā apturēta neatļauta metanolu saturoša vējstiklu mazgāšanas šķidruma tirdzniecība.

Laboratoriski pārbaudīta metanola koncentrācijas ierobežojuma ievērošana piecos metanolu saturošos ķīmiskos maisījumos (logu mazgāšanas šķidrumos un aizdedzināšanas šķidrumos). Vienā no aizdedzināšanas šķidruma paraugiem konstatēts pārsniegts metanola saturs, preces tirdzniecība pārtraukta. Kā arī 10 ķīmiskiem maisījumiem noteikts pH, lai pārbaudītu to klasifikācijas atbilstību. Neatbilstības konstatētas četros gadījumos, kad nebija ņemts vērā pH, klasificējot ķīmiskos maisījumus, līdz ar to nenodrošinot atbilstošus brīdinājumus marķējumā.

## / B: Citas ķīmiskas vielas (mazgāšanas līdzekļi, krāsas, noturīgi organiskie piesārņotāji, fluorētās siltumnīcefekta gāzes, ozona slāni noārdošas vielas utt.) (skat. arī 2.3. punktā minēto par PTAC attiecībā uz šo nozari)

### Atbildīgās iestādes nosaukums un kontaktinformācija

Veselības inspekcija kontrolē tirdzniecībā esošo (tirgū laisto un izplatīto) mazgāšanas līdzekļu atbilstību regulas Nr. 648/2004 un gaistošo organisko savienojumu saturošu produktu atbilstību direktīvas 2004/42/EK prasībām.

Veselības inspekcijas adrese: Klijānu ielā 7, Rīgā, LV-1012, kontakti: e-pasts [vi@vi.gov.lv](mailto:vi@vi.gov.lv), tālrunis: 67081600.

Mazgāšanas līdzekļu un gaistošo organisko savienojumu saturošu produktu tirgus uzraudzībā un kontrolē iesaistītas 10 amatpersonas no Veselības inspekcijas, kuras veic arī citu preču grupu (kosmētikas līdzekļu, ķīmisko vielu un maisījumu saskaņā ar REACH un CLP, biocīdu, tabakas izstrādājumu un elektronisko cigarešu uzpildes šķidrumu) uzraudzību. Veselības inspekcijai nav laboratorijas. Laboratoriskas pārbaudes veikšanai tiek izmantoti akreditētu laboratoriju pakalpojumi.

### Tirgus uzraudzības procedūras un stratēģija

Veselības inspekcija mazgāšanas līdzekļiem un gaistošo organisko savienojumu saturošiem produktiem (krāsas, lakas un transportlīdzekļu galīgās apdares materiāli), papildus jau minētajām REACH un CLP prasību uzraudzības tipveida kontroles lapām, ir izstrādājusi un uzraudzības mērķiem izmanto speciālo prasību tipveida kontroles lapas un vadlīnijas. Veselības inspekcija veic proaktīvas kontroles, kā arī izskata saņemtās sūdzības, veicot nepieciešamās darbības.

2020. gadā REF-8 projekta ietvaros tiešsaistē pārdotiem biocīdiem papildus tiks pārbaudīts, vai aktīvās vielas to sastāvā ir atļautas, vai biocīdam ir piešķirta atļauja vai inventarizācijas numurs.

Veselības inspekcija katru gadu apkopo datus un sagatavo atskaiti par gaistošo organisko savienojumu saturošo produktu uzraudzības rezultātiem, ko iesniedz Vides un reģionālās attīstības ministrijai.

### Ziņojums par darbībām, kas veiktas saskaņā ar iepriekšējo plānošanas periodu

2019. gadā kontrolēti 73 uzņēmumi, kas nodarbojas ar mazgāšanas līdzekļu tirdzniecību, kopumā pārbaudot 530 mazgāšanas līdzekļu atbilstību normatīvo aktu prasībām. No pārbaudītajiem neatbilstības tika konstatētas 160 (30,2%), nepilnības latviešu valodas marķējumā konstatētas 142 (26,8%). Pilnīga informācija par bionoārdīšanās pakāpi kontroles laikā nebija 15 (6,6%) no 226 mazgāšanas līdzekļiem, kas saturēja virsmaktīvās vielas. Pārkāpumi attiecībā uz fosfora satura tirdzniecības ierobežojumiem netika konstatēti.

2019. gadā kontrolēti 19 uzņēmumi, kas nodarbojas ar gaistošo organisko savienojumu saturošu produktu tirdzniecību, kopumā pārbaudot 55 gaistošo organisko savienojumu saturošu produktu atbilstību normatīvo aktu prasībām. Visām prasībām atbilst 96,4% no kontrolētajiem maisījumiem. Diviem importētiem (3,6%) produktiem marķējumā nebija norādīta produkta apakšgrupa, attiecīgās gaistošo organisko savienojumu satura robežvērtības un gaistošo organisko savienojumu saturs (g/l) lietošanai gatavā produktā.

## / A un B: Ķīmiskās vielas saskaņā ar *REACH* un Klasificēšanas un marķēšanas regulām, kā arī citas ķīmiskas vielas (krāsas, noturīgi organiskie piesārņotāji, fluorētās siltumnīcefekta gāzes, ozona slāni noārdošas vielas utt.)

* + 1. *Atbildīgās iestādes nosaukums un kontaktinformācija*

Uzraudzības iestāde: Valsts vides dienests

Kontaktinformācija: +371 67084200, [vvd@vvd.gov.lv](mailto:vvd@vvd.gov.lv), [www.vvd.gov.lv](http://www.vvd.gov.lv)

Valsts vides dienestam uzticēto funkciju un uzdevumu[[1]](#footnote-1) izpildei nodarbināti aptuveni 320 darbinieki t.sk. administratīvo funkciju veicēji. Uzraudzība par darbībām ar ķīmiskajām vielām un maisījumiem ražošanā ir tikai viens no Valsts vides dienesta uzdevumiem, ko veic piešķirtā valsts budžeta finansējuma ietvaros.

* + 1. *Tirgus uzraudzības procedūras un stratēģija*

Valsts vides dienesta prioritārie darbības virzieni noteikti Valsts vides dienesta darbības stratēģijā 2018.-2020. gadam.

Ķīmisko vielu un maisījumu pārbaudes veic plānoto, t.i. integrēto un tematisko, un neplānoto, t.i., sūdzību un iesniegumu pārbaužu ietvaros, galveno uzmanību pievēršot aukstuma aģentiem, ķīmiskajām vielām paaugstināta riska objektos, kā arī ķīmisko vielu un maisījumu klasificēšanai, marķēšanai, iepakošanai un ķīmisko vielu reģistrēšanai.

2017. gada 15. jūnijā Valsts vides dienests parakstīja sadarbības memorandu par “Konsultē vispirms” principa iedzīvināšanu un ieviešanu, tādējādi veicinot uz klientu orientētas valsts pārvaldes veidošanu. Darbā kā prioritāti izvirzām konsultēšanu un komunikāciju, nevis sodīšanu. Par pārbaudēs konstatētajām neatbilstībām, kurām būtisku ietekmi uz vidi nekonstatē, sastāda lēmumus par veicamajām rīcībām neatbilstību novēršanai, operatoram uzdodot tās novērst noteiktā termiņā.

Sodu piemērošana notiek atbilstoši Latvijas Administratīvo pārkāpumu kodeksam.

Valsts vides dienests ķīmisko vielu un maisīju uzraudzības jomā sadarbojas ar citām valsts iestādēm, tiekoties regulārās darba grupas sanāksmēs. Sadarbība notiek saskaņā ar Vides aizsardzības un reģionālās attīstības ministrijas 2017. gada 9. marta rīkojumu Nr.1-2/37 “Par ķīmisko vielu, maisījumu un biocīdu regulējuma jomas starpinstitucionālo sadarbību”.

Valsts vides dienests piedalās Eiropas ķīmisko vielu aģentūras Ieviešanas informācijas apmaiņas foruma organizētajos “REACH-EN-FORCE” uzraudzības projektos. To mērķis ir pārbaudīt ķīmisko vielu un maisījumu atbilstību normatīvo aktu prasībām Eiropas Savienības dalībvalstīs, uzlabot normatīvo aktu izpildes kvalitāti un harmonizēt uzraudzības īstenošanu.

* + 1. *Ziņojums par darbībām, kas veiktas saskaņā ar iepriekšējo plānošanas periodu*

2019. gadā kopā veiktas 665 ķīmisko vielu un maisījumu, t.sk. 159 ozona slāņa aizsardzības noteikumu ievērošanas pārbaudes.

Saistībā ar vides aizsardzību, dabas aizsardzību un radiācijas drošību un kodoldrošības regulējošo normatīvo aktu prasību neievērošanu t.sk. par atļaujas A un B kategorijas piesārņojošās darbības nosacījumu neievērošanu un C kategorijas piesārņojošās darbības veikšanu, neiesniedzot paziņojumu 2019. gadā pieņemti 3 lēmumi par administratīvā naudas soda piemērošanu juridiskām un fiziskām personām 1 700 euro apmērā.

2019. gadā noslēdzās projekts “REACH-EN-FORCE -7”, kura ietvaros Valsts vides dienesta un Veselības inspekcijas inspektori pārbaudīja starpproduktu atbilstību normatīvajiem aktiem. Kopā tika izkontrolēti 8 uzņēmumi un pārbaudītas 9 vielas. Vienā pārbaudē ir konstatēta neatbilstība REACH regulas 22. pantam (reģistrētājs neatjaunināja reģistrāciju ar attiecīgo jauno informāciju).

Salīdzinot ar citiem pārskata gadiem, sodīto uzņēmumu skaits samazinās. Situācija ar katru gadu uzlabojas, uzņēmumi kļūst atbildīgāki un ievēro vides aizsardzības pasākumus. Sodu samazinājuma tendence pamatojama ar to, ka Valsts vides dienests ir mainījis pieeju savā darbībā, turpinot īstenot Ekonomikas ministrijas iniciatīvu “Konsultē vispirms” principu, kuras mērķis ir nevis uzreiz sodīt pārkāpēju, bet gan strādāt ar šo uzņēmumu un skaidrot tam par veicamajām rīcībām, lai kopīgi sasniegtu pozitīvu rezultātu. Līdz ar to, konstatējot pārkāpumus attiecīgo uzņēmumu darbībā, soda uzlikšana nav vienīgais mehānisms, ko VVD lieto. Lai panāktu konstatēto neatbilstību novēršanu, uzņēmumam dod konkrētu izpildes termiņu pārkāpumu novēršanai.

## Kuģu aprīkojums (skat. arī 2.3. punktā minēto par PTAC attiecībā uz šo nozari)

* + 1. *Atbildīgās iestādes nosaukums un kontaktinformācija*

VAS “Latvijas Jūras administrācija”

Trijādības iela 5, Rīga, LV-1048

[lja@lja.lv](mailto:lja@lja.lv)

* + 1. *Tirgus uzraudzības procedūras un stratēģija*

VAS “Latvijas Jūras administrācijas” Kuģošanas drošības inspekcijas inspektori un Kuģošanas drošības departamenta eksperti kompetences ietvaros pārbauda uz kuģiem, jaunbūvēm un tirgū pieejamo kuģu aprīkojuma vienību atbilstību vispārpieņemtajiem standartiem, pamatojoties uz atbilstošajām regulām un direktīvām. Tādējādi tiek nodrošināta kvalitatīva un droša aprīkojuma pieejamība kuģu īpašniekiem un kuģu būvētavām, kā arī remontrūpnīcām.

Pastāvīgi tiek veikta kuģu būves, remonta un aprīkojuma servisa uzņēmumu uzraudzība, lai nodrošinātu to atbilstību vispārpieņemtiem standartiem un starptautiskajām regulām un direktīvām. Atsevišķos gadījumos tas tiek veikts kopā ar kuģu īpašniekiem vai pasūtītājiem, lai veicinātu caurskatāmību tirgū un ražošanas procesos.

Saistībā ar detalizētāku un individualizētu kuģu aprīkojuma atbilstības standartiem nodrošināšanu, ir noslēgti līgumi ar atzītajām klasifikācijas sabiedrībām, kuras veic precīzākas pārbaudes.

Lai nodrošinātu informācijas pieejamību visām iesaistītajām pusēm, regulāri tiek lietotas Eiropas Komisijas datubāzes, kā arī tiek apmeklētas darba grupas un citi informatīvie pasākumi par atbilstošajām tēmām, par kurām savlaicīgi tiek paziņots iesaistītajām pusēm.

Ja kuģu aprīkojuma izplatītāji vai kuģu būves un remonta rūpnīcas apzināti neievēro direktīvu un regulu noteikumus, tiek izvērtēti un piemēroti sodi pirmkārt saskaņā ar Latvijas Administratīvo pārkāpumu kodeksu.

* + 1. *Ziņojums par darbībām, kas veiktas saskaņā ar iepriekšējo plānošanas periodu*

Arī iepriekšējā plānošanas periodā tika veiktas 2.26.2. punktā minētās aktivitātes, lai nodrošinātu uz kuģiem izmantojamā, kā arī uz tiem jau esošā aprīkojuma atbilstību direktīvām un regulām

## Mehāniskie transportlīdzekļi un traktori (skat. arī 2.3. punktā minēto par PTAC attiecībā uz šo nozari)

### Atbildīgās iestādes nosaukums un kontaktinformācija

Uzraudzības iestāde: Valsts tehniskās uzraudzības aģentūra

Kontaktinformācija: [www.vtua.gov.lv](http://www.vtua.gov.lv)

### Tirgus uzraudzības procedūras un stratēģija

2020. gadā tiek plānots turpināt sadarbību ar Valsts ieņēmumu dienesta Muitas pārvaldi, veicot importējamo traktoru fiziskās un dokumentu pārbaudes. Pārbaudes arī tiks nodrošinātas, veicot traktoru tirdzniecības vietu apsekošanu un tirgus uzraudzības pasākumus.

### Ziņojums par darbībām, kas veiktas saskaņā ar iepriekšējo plānošanas periodu

2019. gadā sadarbībā Valsts ieņēmumu dienesta Muitas pārvaldi tika veiktas 73 pārbaudes, un 8 pārbaudēs no tām tika konstatēta neatbilstoša prece, kas netika laista brīvā apgrozībā. VTUA amatpersonas veica 64 tirdzniecības vietu pārbaudes, kurās būtiski pārkāpumi netika konstatēti. 2019. gadā Valsts tehniskās uzraudzības aģentūrā tika reģistrēti 665 jauni traktori, kuriem tika veikta atbilstības apliecinošo dokumentu pārbaude.

## Mēslošanas līdzekļi

### Atbildīgās iestādes nosaukums un kontaktinformācija

Atbildīgā iestāde: Valsts augu aizsardzības dienests (VAAD)

Kontaktinformācija: Lielvārdes iela 36, Rīga LV-1006, tālr. 67027406, e-pasts: pasts@vaad.gov.lv

Mēslošanas līdzekļu tirgus uzraudzību VAAD veic 15 reģionālo nodaļu inspektori, kurus metodiski vada VAAD Agroķīmijas departaments. Budžeta resursus mēslošanas līdzekļu tirgus uzraudzībai atsevišķi nav iespējams identificēt, jo attiecīgie reģionālo nodaļu inspektori strādā arī augu aizsardzības, integrētās audzēšanas, savstarpējās atbilstības pārvaldības prasību un mēslošanas līdzekļu lietošanas uzraudzības jomā. Ikgadējais valsts budžets mēslošanas līdzekļu kontroles paraugu kvalitātes atbilstības novērtēšanai (testēšanai) ir ap 20 tūkstoši EUR.

### Tirgus uzraudzības procedūras un stratēģija

VAAD funkcijas mēslošanas līdzekļu aprites jomā nosaka Mēslošanas līdzekļu aprites likums. Saskaņā ar Mēslošanas līdzekļu aprites likumu VAAD:

- pieņem un izskata dokumentus mēslošanas līdzekļu un substrātu reģistrācijai, atļauju izsniegšanai, mēslošanas līdzekļu ar EK marķējumu iekļaušanai uzskaitē, paziņoto mēslošanas līdzekļu savstarpējai atzīšanai, un attiecīgi pieņem lēmumus par mēslošanas līdzekļu reģistrāciju, atļauju izsniegšanu, iekļaušanu paziņoto mēslošanas līdzekļu sarakstā vai iekļauj uzskaitei pieteikto mēslošanas līdzekļu ar EK marķējumu sarakstā;

- kārto mēslošanas līdzekļu valsts reģistru un nodrošina tā datu aktualizāciju;

- uzrauga un kontrolē mēslošanas līdzekļu un substrātu apriti;

- ņem analīzēm mēslošanas līdzekļu un substrātu bezmaksas kontrolparaugus mēslošanas līdzekļa un substrāta atbilstības novērtēšanai. Kontrolparaugus ņem nepieciešamajā daudzumā saskaņā ar normatīvajiem aktiem par mēslošanas līdzekļiem un substrātiem;

- rakstveidā informē Zemkopības ministriju, ja mēslošanas līdzeklis, kuram ir EK marķējums, neatbilst regulas Nr. [2003/2003](http://eur-lex.europa.eu/eli/reg/2003/2003/oj/?locale=LV) prasībām, kas attiecas uz mēslošanas līdzekļa tipu un deklarēto barības vielu saturu, vai ir iemesls uzskatīt, ka tas var radīt risku cilvēku, dzīvnieku vai augu veselībai vai videi;

- ievieto savā tīmekļvietnē mēslošanas līdzekļu sarakstu, kurā norādīts kālija nitrāts, nātrija nitrāts, kalcija nitrāts, kalcija amonija nitrāts un mēslošanas līdzekļi, kuros amonija nitrāta slāpekļa saturs ir 16 procentu vai vairāk no mēslošanas līdzekļa masas.

Tirgus uzraudzībā VAAD veic mēslošanas līdzekļu apritē iesaistīto personu (ražotāju, ievedēju, iepakotāju un tirgotāju) pārbaudes, kā arī ņem mēslošanas līdzekļu kontrolparaugus to kvalitātes atbilstības pārbaudēm. 2020.gadā plānotas 100 mēslošanas līdzekļu aprites vietu pārbaudes un 80 mēslošanas līdzekļu un substrātu kvalitātes atbilstības pārbaudes.

Pārbaudes un kontroles paraugu ņemšana tiek plānota saskaņā ar vadlīnijām, kas katru gadu tiek aktualizētas, pamatojoties uz iepriekšējā gada pārbaužu un mēslošanas līdzekļu testēšanas rezultātiem. Līdztekus plānotajām aprites vietu pārbaudēm un paraugu ņemšanai, pārbaudes un paraugu ņemšana tiek veikta, pamatojoties uz iedzīvotāju (patērētāju) sūdzībām.

Turpmāk ir norādītas vadlīnijas VAAD reģionālajām nodaļām pārbaužu plānošanai un paraugu ņemšanai 2020. gadā.

I Aprites vietas

1. uzņēmumi, kuri 2019. gadā pirmo reizi reģistrējuši mēslošanas līdzekli vai substrātu;
2. divas tirdzniecības vietas, kas izvietotas tirgus teritorijās un kurās pēdējo divu gadu laikā nav veiktas pārbaudes;
3. mēslošanas līdzekļu un substrātu ražošanas un iepakopšanas (pārpakošanas) vietas, kurās pēdējo divu gadu laikā nav veiktas pārbaudes;
4. tirdzniecības vietas, kurās tirgo sprāgstvielu prekursorus;
5. tirdzniecības vietas, ja par tām dienestā ir saņemta sūdzība (operatīvā pārbaude).

II Mēslošanas līdzekļu kontroles paraugi

1. kaļķošanas materiāli - kurtuvju pelni, kuri reģistrēti 2019.gadā, kā arī kurtuvju pelni, kuriem 2019.gadā bija konstatētas kvalitātes naetbilstības;
2. 2019. gadā Kultūraugu valsts informācijas sistēmas (turpmāk – KUVIS) mēslošanas līdzekļu valsts reģistrā vai paziņoto mēslošanas līdzekļu sarakstā iekļautie organiskie un oragnominerālie mēslošanas līdzekļi un substrāti, pirmkārt dzīvnieku izcelsmes izejvielas saturošie;
3. 2019. gadā uzskaitei pieteiktie mēslošanas līdzekļi ar EK marķējumu – pēc brīvas izvēles, pirmkārt tie, kuru marķējums rada šaubas par atbilstību regulas nr.2003/2003 prasībām, nodrošinot, ka katrā reģionālajā nodaļā paraugi tiek paņemti 5 mēslošanas līdzekļiem ar EK marķējumu;
4. pamatojoties uz RN saņemtu sūdzību par iespējamo mēslošanas līdzekļa kvalitātes neatbilstību deklarētajai kvalitātei.

Aprites vietu pārbaudēs konstatētie pārkāpumi tiek vērtēti un klasificēti maznozīmīgos vai būtiskos pārkāpumos, pēdējo gadījumā ierosinot administratīvo pārkāpumu lietas. Konstatējot mēslošanas līdzekļa un substrāta kontroles parauga neatbilstību, personai, kas atbildīga par mēslošanas līdzekļa un substrāta laišanu apgrozībā, ir pienākums segt ar parauga testēšanu saistītos izdevumus.

2020. gadā plānots uzsākt ICSMS sistēmas izmantošanu, tajā publicējot informāciju par nekvalitatīvajiem mēslošanas līdzekļiem ar EK marķējumu*.*

### Ziņojums par darbībām, kas veiktas saskaņā ar iepriekšējo plānošanas periodu

2019. gadā VAAD kopumā ņēma kontroles paraugus 81 mēslošanas līdzekļiem: 52 reģistrētiem un 29 ar EK marķējumu. Paraugi tika iesniegti testēšanai akreditētā laboratorijā SIA “Latvijas Sertifikācijas centrs”.

Informācija par mēslošanas līdzekļu kvalitātes atbilstību sniegta 1.tabulā.

*1.tabula.*

Informācija par 2019. gadā ņemtajiem mēslošanas līdzekļu paraugiem un to

kvalitātes atbilstību

|  |  |  |  |  |
| --- | --- | --- | --- | --- |
| Rādītājs | *2019.gads* | | *2018.gads* | |
| skaits | *%, no pārbaudītajiem ML* | skaits | *%, no pārbaudītajiem ML* |
| 1. Pārbaudīti ML, kopā | 81 | *100* | 80 | *100* |
| 1.1. reģistrētie ML | 52 | *64* | 45 | *44* |
| 1.2. ML ar EK marķējumu | 29 | *36* | 35 | *56* |
| 2. ML ar EK marķējumu |  | | | |
| 2.1. atbilst kvalitātes prasībām | 23 | *79* | 26 | *74* |
| 2.2. neatbilst kvalitātes prasībām | 6 | *21* | 9 | *26* |
| 3. Kvalitātes prasībām neatbilstošie ML ar EK marķējumu |  | | | |
| 3.1. ražoti Polijā | 5 | *83* | 4 | *45* |
| 3.2. ražoti Nīderlandē | 1 | *17* | - | *-* |
| 3.3. ražoti Izraēlā | - | *-* | 2 | *22* |
| 3.4. ražoti Lietuvā | - | *-* | 2 | *22* |
| 3.5. ražoti Vācijā | - | *-* | 1 | *11* |

Pārskata gadā, salīdzinot ar 2018. gadu, pārbaudīto mēslošanas līdzekļu ar EK marķējumu kvalitātes atbilstība Eiropas Parlamenta un Padomes 2003.gada 13.oktobra regulas Nr.2003/2003 par mēslošanas līdzekļiem (turpmāk – Regula Nr.2003/2003) prasībām ir nedaudz uzlabojusies, attiecīgi 2019.gadā kvalitātes prasībām neatbilda 21 % (2018.gadā – 26%) no pārbaudītajiem mēslošanas līdzekļiem ar EK marķējumu.

Pozitīvi vērtējams fakts, ka ne 2018., ne 2019. gadā nevienā no pārbaudītajiem fosforu saturošajiem mēslošanas līdzekļiem nebija pārsniegts nevēlamā piemaisījuma kadmija saturs. Nebija situāciju, ka VAAD būtu jāizmanto RAPEX ziņošanas sistēma.

Saskaņā ar Mēslošanas līdzekļu aprites likumu VAAD par mēslošanas līdzekļu ar EK marķējumu kvalitātes neatbilstību informē Zemkopības ministriju, un tai sniegtie dati ir ietverti 2.tabulā.

*2.tabula*

Konstatētās neatbilstības Regulas Nr.2003/2003 prasībām

mēslošanas līdzekļiem ar EK marķējumu

|  |  |  |  |
| --- | --- | --- | --- |
| Nr.p.k. | Konstatētā neatbilstība | EK ML skaits, kam konstatēta neatbilstība | % no visiem pārbaudītajiem ML ar EK marķējumu |
| 1. | Pārsniegta pieļaujamā augu barības elementu satura novirze no deklarētā *(Regulas Nr.2003/2003 2.pielikums) un* augu barības elementa saturs neatbilst Regulas Nr.2003/2003 1.pielikuma prasībām | 4 | 14 |
| 2. | Pārsniegta pieļaujamā augu barības elementu satura novirze no deklarētā *(Regulas Nr.2003/2003 2.pielikums)* | 2 | 7 |
| KOPĀ | | 6 |  |

2019. gadā četriem mēslošanas līdzekļiem ar EK marķējumu bija pārsniegta pieļaujamā negatīvā novirze no deklarētā augu barības elementu satura un augu barības elementu satura neatbilstība regulas 1.pielikumam (mēslošanas līdzekļa identifikācijas prasībām). Pārējiem diviem mēslošanas līdzekļiem ar EK marķējumu bija pārsniegta pieļaujamā negatīvā novirze no deklarētā augu barības elementu satura.

Veicot mēslošanas līdzekļu aprites vietu pārbaudes, dienesta inspektori 2019. gadā konstatēja maznozīmīgas neatbilstības mēslošanas līdzekļu ar EK marķējumu iepakojumiem un etiķetēm, kā arī divus būtiskus pārkāpumus – uzskaitei nepieteiktu EK mēslošanas līdzekļu tirdzniecību, par kuriem tika ierosinātas administratīvo pārkāpumu lietas.



## Biocīdi (skat. arī 2.3. punktā minēto par PTAC attiecībā uz šo nozari)

### Atbildīgās iestādes nosaukums un kontaktinformācija

Veselības inspekcija kontrolē tirdzniecībā esošo (tirgū laisto un izplatīto) biocīdu atbilstību regulā Nr. 528/2012 noteiktajām prasībām.

Veselības inspekcijas adrese: Klijānu ielā 7, Rīgā, LV-1012, kontakti: e-pasts [vi@vi.gov.lv](mailto:vi@vi.gov.lv), tālrunis: 67081600.

Biocīdu tirgus uzraudzībā un kontrolē iesaistītas 10 amatpersonas, kuru pienākumos ietilpst arī citu preču grupu (kosmētikas līdzekļu, ķīmisko vielu un maisījumu saskaņā ar REACH un CLP, mazgāšanas līdzekļu un gaistošo organisko savienojumu saturošu produktu, tabakas izstrādājumu un elektronisko cigarešu uzpildes šķidrumu) uzraudzība. Veselības inspekcijai nav laboratorijas. Laboratoriskas pārbaudes veikšanai tiek izmantoti akreditētu laboratoriju pakalpojumi.

### Tirgus uzraudzības procedūras un stratēģija

Prioritāte ir pārbaudīt speciālās prasības biocīdiem, kā augsta riska produktu grupai, kuru plaši izmanto gan mājsaimniecībā, gan profesionālajā lietošanā, lai tiktu mazināts risks sabiedrības veselībai biocīdu izmantošanā, tiktu izmantoti vienīgi tādi biocīdi, kas satur konkrētajam biocīdu veidam atļautas aktīvās vielas.

Biocīdu uzraudzības jomā Veselības inspekcija ir izstrādājusi un uzraudzības mērķiem izmanto tipveida kontroles lapu, vadlīnijas un uzraudzības procedūru. Veselības inspekcija nodrošina proaktīvu rīcību, veicot plānveida kontroles uzraudzības objektos, kā arī izskata saņemtās sūdzības, veicot nepieciešamās darbības.

Veselības inspekcija ir Latvijas nominētais pārstāvis Eiropas Ķīmisko vielu aģentūras (ECHA) Ieviešanas informācijas apmaiņas foruma Biocīdu regulas apakšgrupā (*Biocidal  Products Regulation Subgroup – BPRS*), kuras mērķis ir uzlabot prasību saskaņotu ieviešanu dalībvalstīs.

Veselības inspekcija biocīdu uzraudzībā sadarbojas ar Valsts sabiedrību ar ierobežotu atbildību „Latvijas Vides, ģeoloģijas un meteoroloģijas centrs”, kas ir kompetentā iestāde saskaņā ar Biocīdu regulu.

### Ziņojums par darbībām, kas veiktas saskaņā ar iepriekšējo plānošanas periodu

2019. gadā kontrolēti 42 uzņēmumi, kas nodarbojas ar biocīdu tirdzniecību, kopumā pārbaudot 80 biocīdu atbilstību normatīvo aktu prasībām. Tika pārbaudīta marķējuma atbilstība, kā arī vai tirdzniecībā esošie biocīdi ir saņēmuši atļauju, valsts atļaujas savstarpēju atzīšanu vai arī biocīda inventarizācijas numuru Latvijas Vides, ģeoloģijas un meteoroloģijas centrā, aktīvo vielu pārskatīšanas periodā. Visām prasībām atbilst 46,25% no kontrolētajiem biocīdiem.

Veselības inspekcija 2019. gadā piedalījās ECHA organizētajā pirmajā Eiropas Savienības dalībvalstu kopīgajā uzraudzības projektā BEF-1 par apstrādātu izstrādājumu uzraudzību. Pārbaudīts, vai tādos apstrādātos izstrādājumi, kas ir ķīmiskie maisījumi (piemēram, krāsas, tintes, mazgāšanas līdzekļi), izmantotās ķīmiskās vielas ar biocīdo iedarbību ir atļautas, un vai pircējiem ir sniegta informācija par to izmantošanu.  
Dati par pārbaužu rezultātiem iesniegti ECHA, kas apkopos no visām valstīm saņemtos rezultātus un gala ziņojumu 2020. gada nogalē publicēs ECHA tīmekļa vietnē.



## Tabakas izstrādājumi, elektroniskās smēķēšanas ierīces un to uzpildes šķidrumi

### Atbildīgās iestādes nosaukums un kontaktinformācija

Veselības inspekcijas kompetencē ir tirgū laisto tabakas izstrādājumu, elektronisko smēķēšanas ierīču un to uzpildes šķidrumu uzraudzība atbilstoši deleģējumam Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā.

Veselības inspekcijas adrese: Klijānu ielā 7, Rīgā, LV-1012, kontakti: e-pasts [vi@vi.gov.lv](mailto:vi@vi.gov.lv), tālrunis: 67081600.

Tabakas izstrādājumu, elektronisko smēķēšanas ierīču un to uzpildes šķidrumu tirgus uzraudzībā un kontrolē iesaistītas 10 amatpersonas, kuras veic arī citu preču grupu (kosmētikas līdzekļu, ķīmisko vielu un maisījumu, biocīdu, mazgāšanas līdzekļu, gaistošo organisko savienojumu saturošo produktu) uzraudzību. Veselības inspekcijai nav laboratorijas. Laboratoriskas pārbaudes veikšanai tiek izmantoti akreditētu laboratoriju pakalpojumi.

### Tirgus uzraudzības procedūras un stratēģija

Tabakas izstrādājumu, elektronisko smēķēšanas ierīču un to uzpildes šķidrumu tirgus uzraudzības mērķiem Veselības inspekcija ir izstrādājusi un kontrolēs izmanto tipveida kontroles lapas, vadlīnijas un uzraudzības procedūras. Veselības inspekcija veic tirgus uzraudzību, proaktīvu kontroli uzņēmumos, kā arī izskata saņemtos iesniegumus.

Veselības inspekcija piedalās Eiropas Savienības rīkotajā projektā „Vienotā rīcība tabakas kontrolei” *(Joint Action of Tobacco Control)*, kurā sadarbojoties ar citām iesaistītajām valstīm un to kompetentajām iestādēm, tiek izstrādātas kopīgas tipveida kontroles lapas, lai nodrošinātu vienveidīgu produktu kontroli visās dalībvalstīs. Veselības inspekcija veica elektronisko cigarešu un to uzpildes flakonu tipveida kontroles lapas izstrādi vienotās rīcības ietvaros.

Tabakas izstrādājumu, elektronisko smēķēšanas ierīču un to uzpildes šķidrumu tirgus uzraudzības jomas produkti satur akūti toksisku vielu nikotīnu un ir atkarību izraisoši. Līdz ar to prioritāte ir kontrolēt nodrošinājumu ar obligātajiem brīdinājumiem par lietošanas negatīvo ietekmi uz patērētāja veselību; nikotīna, darvas un oglekļa monoksīda emisiju līmenim noteikto ierobežojumu ievērošanu; bērniem drošas aizdares nodrošinājumu elektronisko cigarešu uzpildes šķidrumiem, kas ir toksiski ķīmiski maisījumi ar augstu bīstamību; apzināt tirgū ienākošos jauna veida nikotīnu saturošus produktus, kurus nepieciešams noregulēt normatīvajos aktos.

### Ziņojums par darbībām, kas veiktas saskaņā ar iepriekšējo plānošanas periodu

2019. gadā kontrolēti 5 uzņēmumi, kas nodarbojas ar tabakas izstrādājumu tirdzniecību, kopā pārbaudot 49 tabakas izstrādājumu atbilstību normatīvo aktu prasībām, no tiem neatbilstības konstatētas diviem tabakas izstrādājumiem. Laboratoriskai nikotīna, darvas un oglekļa monoksīda emisiju līmeņu pārbaudei tika nodoti 30 cigarešu veidi, neatbilstības netika konstatētas.

2019. gada laikā kontrolēti 15 uzņēmumi, kas nodarbojas ar elektronisko cigarešu un to uzpildes šķidrumu tirdzniecību, kopumā pārbaudot 138 elektronisko cigarešu uzpildes flakonu atbilstību normatīvo aktu prasībām. 7 uzņēmumos veikta 45 uzpildes flakonu tirdzniecības apturēšana, jo konstatēts, ka, saskaņā ar normatīvajiem aktiem, šos produktus aizliegts laists tirgū. Laboratoriskai nikotīna daudzuma pārbaudei tika nodoti 24 elektronisko cigarešu uzpildes šķidrumu veidi, neatbilstības konstatētas diviem elektronisko cigarešu uzpildes šķidrumiem, kas tika izņemti un atsaukti no tirgus, sakarā ar to, ka pārsniegta likumā noteiktā maksimālā nikotīna koncentrācija 20 mg/ml.

## Dārgmetālu un dārgakmeņu izstrādājumi

### Atbildīgās iestādes nosaukums un kontaktinformācija

VSIA Latvijas proves birojs

Kontaktinformācija: e-pasts: [prove@prove.lv](mailto:prove@prove.lv). Rīga, Teātra iela 9-2, LV1050

Ar Finanšu ministriju noslēgts Pārvaldes uzdevumu deleģēšanas līgums, kas ietver dārgmetālu un dārgakmeņu izstrādājumu kausējumu sastāva novērtēšanu attiecībā uz atbilstību preču drošuma prasībām kā arī pārbaužu veikšanu vietās, kur tiek veikta saimnieciskā darbība ar dārgmetāliem, dārgakmeņiem un to izstrādājumiem.

VSIA “Latvijas Proves birojs” (turpmāk Birojs) rīcībā ir testēšanas laboratorija, dārgmetālu un dārgakmeņu tirgus uzraudzību pastāvīgi veic viens darbinieks.

### Tirgus uzraudzības procedūras un stratēģija

Dārgmetālu un dārgakmeņu tirgus uzraudzības pamatvirzieni ir saimnieciskās darbības veikšanas vietu reģistrācija un aktīvā kontrole šajās vietās saskaņā ar risku novērtēšanu. Biroja darbinieki veic potenciāli bīstamo izstrādājumu atlasi saimnieciskās darbības veikšanas vietās to nogādāšanai uz laboratoriju testēšanai. Konstatējot pārkāpumus, Birojs uzsāk administratīvā pārkāpuma procesu. Sagatavoto administratīvā pārkāpuma protokolu, kopā ar citiem lietas materiāliem (ekspertīžu akti u.tml.) nosūta izskatīšanai Valsts ieņēmumu dienestam.

Dārgmetālu un dārgakmeņu izstrādājumiem pirms to laišanas brīvam apgrozījumam Latvijā jābūt provētiem un zīmogotiem kompetentā un neatkarīgā EEZ, Šveices konfederācijas vai Turcijas proves iestādē. Dārgmetālu un dārgakmeņu izstrādājumus, kurus saimnieciskās darbības veicēji iesniedz pārbaudei Birojā, atbilstoši pārbauda arī to atbilstībai preču drošuma prasībām. Konstatējot neatbilstību preču drošumam, saimnieciskās darbības veicēji tiek informēti par aizliegumu laist šādas preces brīvam apgrozījumam ES teritorijā. Birojs pastāvīgi analizē informāciju par testēšanai nodotajiem preču drošumam neatbilstošajiem izstrādājumiem un to piegādātājiem un atbilstoši iegūtai informācijai veido tirgus uzraudzības plānus

### Ziņojums par darbībām, kas veiktas saskaņā ar iepriekšējo plānošanas periodu

Birojs 2019. gadā ir caurskatījis 811,1 tūkst. dārgmetālu un dārgakmeņu izstrādājumus. 37,7 tūkst. izstrādājumi pārbaudīti to atbilstībai preču drošuma prasībām. 1,6 tūkst. izstrādājumi atzīti par neatbilstošiem.

2019. gadā Birojs veicis 210 pārbaudes un konsultācijas saimnieciskās darbības veikšanas vietās. No tām 140 pārbaudes veiktas Rīgā, 70 pārbaudes veiktas ārpus Rīgas. Administratīvo pārkāpumu lietvedība par likuma “Par valsts proves uzraudzību” un ar to saistīto normatīvo aktu pārkāpumiem uzsākta 19 gadījumos. Pārbaužu gaitā konstatēti 2 sudraba izstrādājumi, kuri neatbilst preču drošuma prasībām.

## Degviela

* + 1. *Atbildīgās iestādes nosaukums un kontaktinformācija*

Saskaņā ar veiktajiem grozījumiem Ministru kabineta 2000.gada 26.septembra noteikumu Nr.332 “Noteikumi par benzīna un dīzeļdegvielas atbilstības novērtēšanu” 15. punktā, degvielas tirgus uzraudzību, ciktāl tā iepriekš bija Valsts ieņēmumu dienesta Nodokļu kontroles pārvaldes kompetencē, ar 2020. gada 1. janvāri pārņēma Būvniecības valsts kontroles birojs. Būvniecības valsts kontroles birojs, organizējot ikgadējo degvielas kvalitātes monitoringu, ievēro standartā LVS EN 14274:2013 "Automobiļu degvielas. Benzīna un dīzeļdegvielas kvalitātes novērtēšana. Degvielas kvalitātes monitoringa sistēma (FQMS)" ietvertās prasības. Degvielas paraugu testēšanu veic akreditētā atbilstības novērtēšanas institūcijā, ievērojot testēšanas metodes, kas noteiktas standartos LVS EN 228+A1:2017 "Automobiļu degvielas. Bezsvina benzīns. Prasības un testa metodes", LVS EN 590+A1:2017 "Automobiļu degvielas. Dīzeļdegviela. Prasības un testēšanas metodes" un LVS EN 16640:2017 "Bioloģiskas izcelsmes produkti. Bioloģiskas izcelsmes oglekļa saturs. Bioloģiskas izcelsmes oglekļa satura noteikšana ar radioaktīvā oglekļa metodi".

Būvniecības valsts kontroles biroja adrese: K.Valdemāra iela 157, Rīga, LV – 1013, kontakti: e-pasts: [pasts@bvkb.gov.lv](mailto:pasts@bvkb.gov.lv); tālrunis: 67013302.

Valsts ieņēmumu dienests (turpmāk – VID) veic naftas produktu paraugu ņemšanu dīzeļdegvielas (gāzeļļas) sēra pārbaudēm saskaņā ar Ministru kabineta 2006.gada 26.septembra noteikumu Nr.801 “Noteikumi par sēra satura ierobežošanu atsevišķiem šķidrās degvielas veidiem” 16.punktu un flotes dīzeļdegvielas un flotes gāzeļļas tirgus uzraudzību saskaņā ar minēto noteikumu 29.punktu un likuma “Par 1973.gada 2.novembra Starptautiskās konvencijas par piesārņojuma novēršanu no kuģiem, kas grozīta ar 1978.gada Protokolu, 1997.gada 26.septembra Protokolu (konvencijas MARPOL 73/78 VI pielikums)” 3.pantu.

Valsts ieņēmumu dienesta adrese: Talejas iela 1, Rīga, LV-1978, kontakti: e-pasts [vid@vid.gov.lv](mailto:vid@vid.gov.lv), tālrunis: 67120000.

* + 1. *Tirgus uzraudzības procedūras un stratēģija*

VID ne retāk kā divas reizes gadā nodrošina dīzeļdegvielas (gāzeļļas) paraugu ņemšanu katram komersantam, kurš realizē dīzeļdegvielu (gāzeļļu), un flotes dīzeļdegvielas un flotes gāzeļļas paraugu ņemšanu katram komersantam, kurš realizē flotes dīzeļdegvielu vai flotes gāzeļļu.

Paraugu ņemšanā piedalās vismaz divas VID amatpersonas, kuras izņemtos paraugus nodod pārbaudei VID Muitas pārvaldes Muitas laboratorijai. Ja, veicot naftas produktu paraugu testēšanu, konstatē attiecīgā naftas produkta neatbilstību kvalitātes prasību reglamentējošajiem normatīvajiem aktiem, tiek pieņemts lēmums par lietvedības uzsākšanu administratīvā pārkāpuma lietā.

### 2.36.3. Ziņojums par darbībām, kas veiktas saskaņā ar iepriekšējo plānošanas periodu

2019. gadā VID Nodokļu kontroles pārvalde atbilstoši Ministru kabineta 2006. gada 26. septembra noteikumu Nr.801 “Noteikumi par sēra satura ierobežošanu atsevišķiem šķidrās degvielas veidiem” 16. punktam izņēmusi 12 paraugus pie 7 komersantiem.

Savukārt VID Muitas pārvalde atbilstoši minēto noteikumu 29. punktam un likuma “Par 1973. gada 2. novembra Starptautiskās konvencijas par piesārņojuma novēršanu no kuģiem, kas grozīta ar 1978. gada Protokolu, 1997. gada 26. septembra Protokolu (konvencijas MARPOL 73/78 VI pielikums)” 3. pantam sēra satura noteikšanai flotes dīzeļdegvielai un flotes gāzeļļai izņēmusi kopā 9 paraugus no 5 komersantiem piederošajiem kuģiem – bunkurētājiem.

VID Nodokļu kontroles pārvalde atbilstoši Ministru kabineta 2000. gada 26. septembra noteikumu Nr. 332 “Noteikumi par benzīna un dīzeļdegvielas atbilstības novērtēšanu” 15. punktam izņēmusi 87 degvielas paraugus degvielas kvalitātes pārbaudei. Neatbilstošas kvalitātes degviela konstatēta vienā gadījumā, par konstatēto pārkāpumu piemērots naudas sods 350,- EUR apmērā.

PIELIKUMS. NOZARU RAŽOJUMU ATSAUCES SARAKSTS

|  |  |
| --- | --- |
| **Ražojumu nozares** | **Attiecīgie tiesību akti[[2]](#footnote-2) [[3]](#footnote-3)** |
| 1. Medicīnas ierīces (tostarp *in vitro* diagnostikas medicīnas ierīces un aktīvas implantējamas medicīnas ierīces) | Direktīva 93/42/EEK  Direktīva 98/79/EK  Direktīva 90/385/EEK  Regula (ES) 2017/746  Regula (ES) 2017/745 |
| 1. Kosmētikas līdzekļi | Regula (EK) Nr. 1223/2009 |
| 1. Rotaļlietas | Direktīva 2009/48/EK |
| 1. Individuālie aizsardzības līdzekļi | Direktīva 89/686/EEK |
| 1. Būvizstrādājumi | Regula (ES) Nr. 305/2011 |
| 1. Aerosola izsmidzinātāji | Direktīva 75/324/EEK |
| 1. Vienkāršas spiedtvertnes un spiediena iekārtas | Direktīva 2014/29/ES un Direktīva 2014/68/ES |
| 1. Pārvietojamas spiediena iekārtas | Direktīva 2010/35/ES |
| 1. Mašīnas | Direktīva 2006/42/EK |
| 1. Lifti | Direktīva 2014/33/ES |
| 1. Trošu ceļi | Direktīva 2000/9/EK |
| 1. Trokšņa emisija no iekārtām, kuras izmanto ārpus telpām | Direktīva 2000/14/EK |
| 1. Iekārtas un aizsardzības sistēmas, kas paredzētas izmantošanai sprādzienbīstamā vidē | Direktīva 2014/34/ES |
| 1. Pirotehnika | Direktīva 2013/29/ES |
| 1. Civilām vajadzībām paredzētas sprāgstvielas | Direktīva 2014/28/ES |
| 1. Iekārtas, kurās izmanto gāzveida kurināmo | Direktīva 2009/142/EK |
| 1. Mērinstrumenti, neautomātiskie svari, fasēti produkti un mērvienības | Direktīva 2014/32/ES un Direktīva 2014/31/ES; Direktīvas 2007/45/EK, 75/107/EEK, 76/211/EEK un Direktīva 80/181/EEK |
| 1. Elektroiekārtas, uz ko attiecas direktīva par elektromagnētisko savietojamību | Direktīva 2014/30/ES |
| 1. Radioiekārtas | Direktīva 2014/53/ES |
| 1. Elektroierīces un elektroiekārtas, uz ko attiecas Zemsprieguma direktīva | Direktīva 2014/35/ES |
| 1. Elektriskās un elektroniskās iekārtas, uz ko attiecas direktīva par bīstamu vielu izmantošanas ierobežošanu, EEIA direktīva un Bateriju direktīva | Direktīva 2011/65/ES, Direktīva 2002/96/EK un Direktīva 2006/66/EK |
| 22./A Ķīmiskās vielas saskaņā ar *REACH* un Klasificēšanas un marķēšanas regulām | Regulas (EK) Nr. 1907/2006 un (EK) Nr. 1272/2008 |
| 22./B Citas ķīmiskas vielas (mazgāšanas līdzekļi, krāsas, noturīgi organiskie piesārņotāji, fluorētās siltumnīcefekta gāzes, ozona slāni noārdošas vielas utt.) | Regula (EK) Nr. 648/2004, Direktīva 2004/42/EK, Regula (EK) Nr. 850/2004, Regula (EK) Nr. 842/2006, Regula (ES) Nr. 517/2014, Regula (EK) Nr. 1005/2009 |
| 23.  Ekodizains un energomarķējums | Direktīva 2009/125/EK un Direktīva 2010/30/ES |
| 24.  Riepu marķēšana | Regula (EK) Nr. 1222/2009 |
| 25.  Atpūtas kuģi | Direktīva 2013/53/ES |
| 26.  Kuģu aprīkojums | Direktīva 2014/90/ES |
| 27.  Mehāniskie transportlīdzekļi un traktori | Regula (ES) Nr. 168/2013, Direktīva 2007/46/EK, Regula (ES) Nr. 167/2013 |
| 28.  Visurgājēja tehnika | Direktīva 97/68/EK |
| 29.  Mēslošanas līdzekļi | Regula (EK) Nr. 2003/2003 |
| 30.  Citi patēriņa ražojumi, uz ko attiecas Produktu vispārējas drošības direktīva (pēc izvēles) | Direktīva 2001/95/EK |
| 31.  Biocīdi | Regula (ES) Nr. 528/2012 |
| 32. Tekstilizstrādājumu un apavu marķēšana | Regula (EK) Nr. 1007/2011 un Direktīva 94/11/EK |
| 33. Kristāla stikls | Direktīva 69/493/EEK |
| 34. Tabakas izstrādājumi, elektroniskās smēķēšanas ierīces un to uzpildes šķidrumi | Direktīva 2014/40/EK |
| 35. Dārgmetālu un dārgakmeņu izstrādājumi | Regula (EK) Nr. 1907/2006 |
| 36. Degviela | Direktīva 98/70/EK;  Direktīva 2000/71/EK;  Direktīva 2003/17/EK;  Direktīva 2009/30/EK;  Direktīva 2011/63/ES  Direktīva 2009/28/EK;  Direktīva 2015/253/ES |
| 37. Cenu norādīšana | Direktīva 98/6/EK |

1. Ministru kabineta 23.11.2004. noteikumi Nr. 962 “Valsts vides dienesta nolikums” [↑](#footnote-ref-1)
2. Ērtības labad šajā tabulā ir norādīti spēkā esošie ES tiesību akti. Jāņem vērā arī jaunie tiesību akti, kas aizstāj tabulā minētos aktus un ir piemērojami attiecīgajā laikposmā. [↑](#footnote-ref-2)
3. Ērtības labad dažos gadījumos (piemēram, attiecībā uz ekodizainu, energomarķējumu) šajā tabulā minēti tikai ES pamata tiesību akti, taču paredzēts aptvert arī tos ES tiesību aktus, kas attiecas uz konkrētiem ražojumiem. [↑](#footnote-ref-3)